6 emakume erailak

Euskal Herrian, normala

( Maialen Apezetxea Lujanbio Nahia Eguskizaga Bilbao Garazi Garmendia Barrenetxea Garazi Jauregi Karrera Ana Revuelta Andres Hernaniko Txoko Feministako kideak ) Silueta bi marraztu ziren «krimen pasionalak» gertatu tokian: etxeko pasiloko lurrean bat, bestea baso bakarti batean. Biolentzia seinaleak daude. Bi emakume gehiago erailak Euskal Herrian. Zer gertatu da? Auzokideek, gurasoek, lagunek, ikaskide eta lankideek ez dute ezer ulertzen. Nola da posible? «Mikel ez da emakumeak erasotzen dituen psikopata horietako bat, beti izan da oso pertsona ona». Nola izan liteke? Inork ez du ezer ulertzen… «Joseba oso pertsona normala da» - diote ingurukoek.

Normalak dira, bai… hainbat gauza normaltzat hartzen diren jendartean, izan ere, gurean gaur egun ere normala, normalegia da...

• ... jaio baino lehenago zein kolore gustatuko zaigun jakitea: arroxa neskentzako da soilik kolore hau ez baita arrakasta, botere eta indarrarekin inolaz ere lotzen.

• ...Maiteri, berak eskatu gabe, lehen hilabeteetatik belarritakoak jartzea, eta ibiltzen ikasten hasten denean, korrika egiteko erabat deserosoak diren jantziak eta zapatak jartzea.

• ...kontatzen dizkiguten ipuin gehienetako protagonistak mutilak izatea.

• ...ikasliburuetan agertzen diren lorpenak gizonezko zientzialari, politikari, idazleenak bakarrik izatea, eta ez azaltzea inon zergatik ez diren agertzen emakumeen ekarpenak, zeintzuk ziren emakumeek ekarpenak egiteko zituzten aukerak.

• ...laneko elkarrizketetan haurdun geratzeko asmoa duzun galdetzea, haurdun bazaude kaleratzea, lan beragatik gizon batek baino gutxiago kobratzea, emakumeek egindako lanaren bidez lortutako aberastasuna (etxeko lanak, zaintza) Barne Produktu Gordinaren 3/4 izatea eta hori inon ez agertzea, baloratzea, ordaintzea, saritzea.

• ...komunikabideetan emakumea behin eta berriz objektu sexual gisa agertzea.

• ...komisaldegi eta kartzeletan emakumeak biluztuak, ikutuak eta edozer gauzarekin penetratuak izatea.

• ...emakume batek EZ esaten duenean BAI esan nahi duela pentsatzea.

• ...instituzioek emakume eta gizonen arteko berdintasuna aurrekontu gabe lantzea.

• ...emakume batek tratu txarrak salatu eta tratu txarrak egin dituen gizona kalean egotea inork kontrolatuko ez duen urruntze agindu batekin.

Emakumeak gutxietsi eta balio matxistak etengabe bultzatzen dituen sistema batean gauza hauek gertatzea erabat normala da eta horregatik normala da aurten Euskal Herrian 6 emakume erailak izatea, hainbatek tratu txarrak salatu izana, tratu txarrak beren etxeko isiltasunean pairatzen dituzten emakumeak egotea, neskak kalean erasotuak izatea. Guk sumisio eta aginte rolak alde batera utzi eta parekidetasunean oinarritutako harremanak nahi ditugu. Ez dugu gure aurkako indarkeri gehiago onartuko ez kalean, ez etxean, ez lanean, ez inon.

Nazkatuak gaude, normala da ezta? Horregatik egiten dugu gure burua defendatzeko hautua, autodefentsa feminista eta feminismoa aldarrikatzeko hautua. Eta zuk?

Maialen Apezetxea Lujanbio

Nahia Eguskizaga Bilbao

Garazi Garmendia Barrenetxea

Garazi Jauregi Karrera

Ana Revuelta Andres

Hernaniko Txoko Feministako kideak


372.700 euroko fiantza, EGUN BAT ordaintzeko, bestela ondasunen bahiketa, errekurtsorik ez

Herenegun heldu zitzaion Eliseo Gili jakinarazpena: doilorkeriak ez du akaburik. Ama Atan informazio gehiago. Eskerrik asko Koen.


Amurrio Klubak fitxaketa berriak egin ditu 2015-2016 denboraldirako

Aurreko astean Amurrio Klubaren hiru berrikuntzak jakin genituen. Oraingoan hiru fitxaketa berri egin ditu. Berrikuntza eta fitxaketa hauekin kluba prest dago denboraldiaurrea hasteko.

Batetik, Mikel Elejalde izango da fitxaketako bat. Bera Urduñako erdilaria da. C.D Urduñan jokatu du orain artea.

Bestetik, David Calleja gasteiztarra fitxatu du klubak. Bera ere erdilaria da.

Bukatzeko, Dani Perez artziniegarraren fitxaketa egin du klubak. C.D Laudion aritu da, nahiz eta aurreko denboraldian etenaldi bat izan zuen.

Klubaren berrikuntzak

-Eneko Banderas Nuñez(26-2-1996): Laudioko eskumako hegalekoa. Amurrio klubarekin jarrian igaroko duen 5. denboraldia izango da. Horri Amurrio B-an jokatutako beste bi denboraldi gehitu behar zaizkio.

-Unai Galdos Larrondo(23-08-91): Orozkoko zentrala. Amurrio Klubean egingo duen 2. denboraldia izango da, baina aurretik Amurrio B taldean aritu da denboraldi batzuetan.

-Ander Benito Sasiain(01-11-90): Amurrioko zentrala. Amurrio Klubean egingo duen 3. denboraldia izango da. Aurretik denboraldi bat eman ditu aurreko etapan. Gainera, Amurrioko oinarrizko futbolaren kategoria guztietatik pasatu da.


%0,9 igoko dituzte 2020ko udal tasak eta zergak

EAJ eta PSE-EE alderdiek osatzen duten Udal Gobernuaren proposamena onartu dute ezohiko udalbatzarrean. EH Bilduk aldeko botoa eman dio, eta Podemos Equo-Berdeak koalizioak, aldez, kontra agertu da.

Ezohiko udalbatzarra egin zuten atzo arratsaldean, bi gai mamitsurekin. Lehenik eta behin, Astiko jolasgunean taberna-jatetxea egiteko lan publikoko kontzesio kontratua behin betiko suntsitzea onartu zuten aho batez, eta, ondoren, 2020rako ordenantza fiskalak izan zituzten aztergai udal ordezkariek. Udal Gobernuaren (EAJ eta PSE-EE) udal zergen eta tasen proposama aurrera atera zen, EH Bilduren aldeko botoarekin; Podemos Equo-Berdeak, aldiz, kontra agertu zen.

Ogasun zinegotzi Jesus Aranaren hitzetan, "2019ko likidazioa aurreikusi bezala joango da, agian igoera itxiki bat izan dezake, eta 2020ra begira ekonomia ikuspegitik atzerapen bat egongo da. Jaurlaritzatik eta aldunditik arduraz jokatu behar dugula diote, baina, era berean, optimismoa mantendu behar dugula". Hori horrela, %0,9ko igoera orokorra izan da proposatu eta onartu berri dutena datorren urterako, azpi-inflazioaren indizea kontuan hartuta. Halaber, aldunditik etorritako beste erabaki bat ere kontuan izan dute: katastroa %1,1 igotzea, alegia.

Tasak izoztu, hobariak eta aldaketak

Hainbat dira igoerarik izango ez dute zergak eta tasak. Hiri lurraren balio gehikuntzaren gaineko zerga izoztu egingo dute. "Bestela, katastroaren %1,1 aplikatu beharko litzaioke eta ondoren %0,9a. Orduan, igoera bikoiztu egingo genuke", azaldu zuen Aranak. Ibilgailuen gaineko zergaren inguruan lanketa egin dutela eta, horiek ere izoztu egingo dituzte. Jasangarritasuna bultzatze aldera, energia berriztagarrien aldeko apustua egin nahi du Udal Gobernuak, eta 2020tik aurrera ibilbigailu elektrikoek %95eko hobaria izango dute. Bestalde, aurreko urteetan bezala, gizarte politikekin zerikusia duten tasak izoztu egin dituzte.

Udal Gobernuak bi aldaketa adostu ditu EH Bildurekin, eta 2020 ordenantza fiskaletan txertatu dituzte. Bata da lehen hamar urteetan %50eko hobaria ematea hiri lurretik Abendaño eta Errotaberri industrialdeetara mugitzen diren jarduera industrialei. Bestea, plusbaliaren aldaketa da; lehen karga tasa bakarra zegoen, %10ekoa zena, eta orain errenkada bat sortu dute: 1etik 5 urtera bitartekoa %10a, 10 urtera arteko %9a, 15 urtera artekoa %8a, eta 20 urtera arte edo hortik gorakoa %7a.

Podemos Equo-Berdeak koalizioak boto partikularra aurkeztu zuen ordenatza fiskalak bozkatu aurretik. Oihane Delgado ordezkariak beraien proposamenak aurkeztu zituen, baina azkenean bakarra jarri zuen mahai gainean datorren urteko ordenantzetan txertatzeko: OHZ Ondasun Higiezinen Gaineko Zergetan %150eko errekargua ezartzea, herrian erroldatu gabe, urtean bi hilabete baino gutxiago bizi direnentzat, eta urteko energia kontsumoa 300 kWatt elektrizitate, 900 kWattt gas, 5 metro kubo gainditzen ez dutenentzat. Aldaketa proposamena ez zen gauzatu, Udal Gobernuko taldeen kontrako botoekin eta EH Bilduren abstentzioarekin.

Etxebizitzaren gaia

OHZ askotan landu den gai dela nabarmen zuten Udal Gobernuko kide Jesus Aranak eta Gloria Vazquezek, aurreko agintalditik ezarrita dagoen %100ko errekargua defendatuz. Biek ala biek nabarmendu zuten zehaztutako kopurua egokia dela, eta ez dutela uste errekargu gehiago jartzea denik bidea. PSE-EEko bozeramaile Gloria Vazquezek adierazi zuen etxebizitza hutsei soilik aplikatzen zaiela, eta Bizigune programa ere sustatu dutela erabiltzen ez diren etxebizitzak alokairura ateratzeko.

EH Bilduk elkarlanerako grina erakutsi duela adierazi zuen Jon Arozenak, eta Udal Gobernuarekin adostasun batera iritsi direla, arestian aipatutako aldaketetan. Horretaz aparte, beste konpromiso batzuetara ere iritsi direla jakitera eman zuen, eta horietako bat etxebizitzen ingurukoa da. "Gure ustez, hutsik dauden etxebizitzek egun duten errekargua baino handiagoa izan beharko lukete, are gehiago Zarautzen etxebizitzaren arazoa handia denean. Errekarguaren funtsa da etxebizitza horiek merkatura ateratzea, baina errekargu honen ezezkoak oztopo batera eramaten baldin bagaitu, erabaki dugu oztopo hori saihestea eta beste konpromiso batzuk hartzea, etxebizitza horiek merkaturatzeko".

Oihane Delgadok, bere aldetik, ausardia falta aurpegiratu zion EH Bilduri OHZren aurrean, eta ordenatzei buruz, ez direla "justuak eta progresiboak" adierazi zuen. Podemos Equo-Berdeak udal taldearen modelo fiskalaren arabera, "gehien dutenek gehiago ordaindu behar dute".

Vazquezek eta Aranak zoriondu egin zuten EH Bilduren postura, eta positibotzat jo zuten akordiotara iristea. Ogasun zinegotziak, era berean, irekita jarraitzen dutela azaldu zion Podemos Equo-Berdeak taldeari. Edonola ere, garbi utzi nahi izan zuen OHZren errekarguak ez duela "konponduko etxebizitzaren arazoa", eta Udal Gobernuak aurreko agintaldian martxan jarritako Etxebizitza Planaren bitartez eraikiko diren alokairurako etxebizitzak eta etxebizitza tasatuak –200 etxebizitza, guztira– nabarmendu zituen.


Zabalik da zezenketen inguruko argazki erakusketa

Santio egunaz geroztik, zabalik da zezenketen inguruko erakusketa, Betharrametako aretoan. Azpeitiko Udalak eta Azpeitiko Argazki Elkarteak elkarlanean osatutako argazki erakusketa da, eta abuztuaren 3a bitartean izango da irekita, astelehenetik ostiralera 18:00etatik 20:00etara, eta asteburuan eta jaiegunetan 12:00etatik 14:00etara.


Jon Maia bertsolaria izendatu dute Donostia 2016 ekimeneko aholkulari

Jon Maia bertsolari zumaiarra izango da Donostia 2016 ekimeneko aholkularietako bat (Argazkia: Gotzon Aranburu)

Jon Maia zumaiarra izendatu dute Donostia 2016 ekimeneko aholkulari, Santi Eraso kultura bultzatzailearekin batera. «Beren ezagutzen eta esperientzia profesionalaren ikuspuntutik» eskainiko dute aholkularitza biek ala biek, Donostia 2006 Fundazioak jakinarazi duenez. «Nire soslaiagatik edo, diziplina askotan ibili naizelako, ekimenean lan egitea eskaini zidaten. Gerora, ordea, zenbait arazo izan zen. Donostiako Udaleko zenbait alderdik ez ninduten ongi ikusi lan horretarako». Orain, ordea, ados agertu dira, eta Maia izango da Europako Kultura Hiriburuko ekimenetarako aholkularietako bat. «Ni denbora horretan guztian isil-isilik egon naiz, haiek konpondu bitartean, nik ez baineukan ezer esateko».

Bere aldetik ere, zenbait zalantza pertsonal izan du. «Ni gauza asko egiteko zalea naiz, eta zalantzak izan ditut nire sorkuntza horri nola eragingo zion Donostia 2016an lanean hasteak». Baina konpromisoa sentitu du zumaiarrak: «Nik aportatu baldin badezaket, nik egiten dudana alde batera laga eta denboraldi batean proiektu honetan lagunduko dut». Hala, «erronka handia» du aurretik: XVI. mendeko San Joan ontzia berreraikiko du Albaola itsas kultur erakundeak, eta hura koordinatzeaz arduratuko da. «Albaolan lan egiten nuen garaian heldu zitzaigun Donostia 2016n kolaboratzeko proposamena. Nik hasieratik ezagutzen dut proiektua, beraz».

Jakinarazi duenez, Europako Kultura Hiriburuaren ekimenak hainbat enbaxada mugikor izango du, eta horietako bat izango da San Joan. «Euskal Herriko historian, eta zehazki, itsas kulturan egongo da oinarrituta, eta izan ginena transmititzea izango du helburua».

«Abentura handia» izango da bertsolariarentzat. Izan ere, hiru urtean eraiki beharko dute itsasontzi hori. Gogotsu dago, hala ere, proiektu horrek balorean jarriko duelako bere garaian «Euskal Herria munduko punta eta abangoardia izateko eraman zuten ekipamendu industrial eta teknologiko eta gizarte sare hura». «Zoritxarrez, beste era batzutara transmititzen ez den zerbait da, eta guk uste dugu proiektu honek balioko duela gure historian sakontzeko eta etorkizuneko garapen ekonomiko faktore gisa», nabarmendu du.

Horrez gain, bertako kultur sortzaile eta eragileekin proiektuak lantzea izango da Maiaren lana, gerora horiek Donostia 2016an txertatzeko. Maiak denbora beharko du «oso proiektu zabal eta konplexua» baita, baina gustura dago, «gauzak egiteko aukera» izango duelako. «Euskal kultura dagokion erreferialtasun mailara eramateko lan egiteko prest nago».

Proiektu pertsonalak

Duela gutxi M eme M Mari Emakume Mitologikoa ikuskizuna estreinatu zuten Bilboko Arriaga antzokian azaroan, Jon Maiaren gidaritzapean. Dantza, bertsoak, musika eta beste hainbat diziplina biltzen ditu ikuskizunak. Hori,ordea, «ekitaldi puntual» bat izan zela adierazi du. Ildo horretatik, gauzak egiten jarraitu nahi du Maiak: «Badakit ezingo dudala geldirik egon, eta saiatuko naiz neure proiektu propioak egiten jarraitzen. Dudarik gabe, bertsotan jarraituko dut, hori bainaiz, bertsolaria. Hala ere, badakit bidean nire sorkuntzatik ere egiten segituko dudala». Izan ere, hori da bere buruari jarri dion baldintza eta mantendu nahi duen autonomia zatia: beretik sortzen segi ahal izatea .

«Donostia 2016 epe baterako izango da, eta hori ere bukatuko da. Nik badakit zer naizen eta zer izan nahi dudan, gauza puntual horien gainetik», gaineratu du Maiak.


Parrokiak Elizkaleko lokaleko komunak utzi dizkio Zestoako Udalari

Zestoako Udalak eta Zestoako Parrokiak hitzarmen bat sinatu zuten iazko uztailean. Ondorioz, Zestoako Parrokiak Elizkaleko zazpigarren zenbakian dagoen lokalaren beheko komunak utzi dizkio udalari datozen hiru urteetarako. Hitzarmena luzatzeko aukera ere aurreikusi dute bi aldeek akordioan. Komunak egokitu egin ditu udalak, eta zestoarrentzat zabaldu ditu; astelehenetik erabil daitezke. Era horretan, herri erdigunean komun publikoak izango dira aurrerantzean.

Komunak berritzeko eta egokitzeko lanak udal brigadako langileek egin dituzte. Materialetan eta eskulanean 3.910 euro inbertitu direla zehaztu du Zestoako Udalak. Materiala 2.160 euro kostatu da, eta eskulana 1.750 euro.

Komunen ordutegia

Ireki berri diren komun publikoak ordutegi zehatz bat izango dute. Hau da, astelehenetik ostiralera hamabi orduz egongo dirazabalik, goizeko bederatzietatik iluntzeko bederatzietara. Larunbatetan ere astegunetako ordutegia izango dute komunek. Igandetan, berriz, 09:30ean irekiko dituzte, eta iluntzeko 21:00etara egongo dira irekita.

Egindako beste lan batzuk

Herrigunean komun publikoak egokitu eta irekitzeaz gainera, bai herriguneko eta baita auzoetako azpiegituretan ere beste lan batzuk egin ditu udalak azken hilabeteotan, udal brigadako langileen bidez. Besteak beste, Gabonetan herrigunean eta auzoetan argiak jarri zituen, eta horren kostua 710 eurokoa izan zen.

Gesalagako espaloietako hesiak ere gogortu edota sendotu egin dituzte udal langileek, eta horretarako 225 euro behar izan ditu udalak. Aizarnako plazako piboteak ere puskatuta zeudelako, haiek konpontzeko lanean jardun dute. 150 euro kostatu dira lanok.

San Isidro kaleko ubidea zikinkeriaz beteta zegoela eta, abenduan hura garbitzeko lanak egin zituen udalak, horretan 200 euro gastatuz.

Ezkaizto kultur elkartearen lokalean, berriz, apal berriak jarri ditu udalak, eta horren kostua 530 eurokoa izan da.


Gabon-gauean gertatutako eraso sexista salatu dute Durangon

Plataforma Feministak eguenero antolatzen duen elkarretaratzean, emakume batek Gabon-gauean Durangon salatu zuen eraso matxista gaitzetsi dute.

Durangoko Udalak publiko egin zuen erasoa, eta emakumeari babesa adierazi zioten.


Ume bat larri dago laugarren solairutik jausita

Lau urteko ume bat laugarren solairutik erori da 13:00ak aldera. Ertzaintzaren arabera, Apaolaza Alarguna etorbidean dagoen etxebizitza bateko laugarren solairutik jausi da, bainugelako leihotik. Lekuan bertan atenditu dute umea, eta ondoren Debagoieneko ospitalera eraman dute. Umearen egoera larria ikusita, Arrasatetik helikopteroan eraman behar izan dute Donostiako ospitaleko ama-haurren ospitalera. Osakidetzako helikopteroa 15:30ak aldera irten da Eroski ondoko zelaitik. Ertzaintzak esan digunez, oraindik ez dute aditzera eman umearen egoera. Hala ere, helikopteroko medikuek Goienari esan diotenez, umea larri eraman dute.


86 lan aurkeztu dira Baztan-Bidasoako bertsopaper lehiaketara

86 lan aurkeztu dira XXIII. Baztan-Bidasoako bertsopaper lehiaketan, baina batzuek baino ez dute lortu saria. 12 urte artekoen mailan, lehen saria (50 euroko balea materialean eta oroigarria), Mikel Irigoien beratarrarentzat izan da, Himalaya mendikatea lanagatik. 2. saria (30 euroko balea materialean eta oroigarria), Saioa Irazu beratarrarentzat izan da, Pistina lanagatik. 12-18 urtekoetan, 1. saria (100 euro eta oroigarria), Aitor Servier Etchechuri azkaindarraren Bidea nola egiten den lanarentzat izan da. 2. sariak (50 euro eta oroigarria) bi saridun izan ditu: Oronoz-Mugairiko Amaia Elizagoienen Emakume torturatu baten panpinarentzat eta Maddalen Lopez lesakarraren Osabari bisitarentzat. 18 urtetik goitikoetan, 1. saria (150 euro eta oroigarria) Aitor Arotzena lesakarrak eskuratu du, Iratiko mendi mutilaren oroitzapenak lanarekin. 2. saria (100 euro eta oroigarria) ere Lesakara joan da, Iban Garroren Aiako "Harria" lanak eskuratu baitu. Sariak Berako Kultur Etxean banatu ziren maiatzaren 28an.


Legazpiko Udalak edukiontzi grisa jarriko du errefusarentzat

Legazpiko Udalak zabor sistemari buruzko galdeketa egin bitartean edukiontzi grisa jartzea eta zaborraren tasa %10 igotzea erabaki du.Neurri hauek asteazken iluntzeko osoko bilkuran onartu zituen. EAJk eta PSE-EEk alde bozkatu zuten eta EH Bilduk eta Irabazik, berriz, aurka.Errefusarentzako edukiontzi grisak sarraila elektronikoarekin funtzionatuko du (txipa) eta astean hirutan erabili ahal izango da: igandean, asteartean eta ostegunean, 19:00etatik 22:30era.Udalak 38 edukiontzi gris eskuratu ditu eta horretarako 46.000 euroko inbertsioa egin du. Bestalde, hemendik abendura bitartean edukiontzi grisetako zaborra jasotzea 6.000 euro kostako da.Eric Galvez EAJko zinegotziak helburua herritarrek, galdeketa heldu aurretik, beste sistema bat ezagutzea dela esan zuen. EH Bildu eta Irabaziko zinegotziek, ordea, edukiontzi grisa jartzea ez dela sistema berri bat jartzea eta egokiena lehenengo galdeketa egitea eta ondoren herriak eskatutakoa egitea dela esan zuten.Galvezek herritarrengan konfiantza dutela eta ez dutela inposizioan sinesten ere esan zuen. «Heziketan eta kontzientziazioan sinesten dugu».EH Bildu eta Irabazikoek Sasietako teknikariek edukiontzi grisako zaborra astean behin jasotzea gomendatzen dutela aipatu zuten. «Astean behin jasota, Zegaman eta Olaberrian bezala, 2.000 euro bakarrik gastatuko genituzke hemendik urte amaiera bitartean. Ez dauka zentzurik alde batetik tasak igo eta bestetik bilketan behar baino gehiago gastatzeak», aipatu zuen Irabaziko Alberto Bezunarteak.EH Bilduko Kepa Urtzelaik zaborraren jarraipen batzordea eta herritarrak ez direla kontuan hartu gehitu zuen. «Erabakia, korrika, presaka eta ezkutuan hartu da».Koldobike Olabide alkateak Sasietako teknikariek edukiontzi grisa astean behin bakarrik jasotzea gomendatu zutela onartu zuen, baina Legazpi Zegama eta Olaberria baino herri handiagoa dela eta udal batek erabaki politikoak eta teknikoak har ditzakeela eta hau politikoa dela esan zuen.Zaborraren tasaLegazpiko Udalak zaborraren tasa %10 igotzea ere erabaki zuen. Igoera Sasietako zabortegiaren itxierak behartuta hartu dutela esan zuten EAJ eta PSE-EEkoek. Beraien ustez Legazpik 275.000 euro gehiago ordaindu beharko ditu aurrerantzean, gutxi gorabehera, zaborraren tratamenduagatik.Datorren urtetik aurrera ordaindu beharrakoa oraindik erabat argi ez dagoenez, EH Bilduk tasa %5 igotzea proposatu zuen. «Urte bukaeran jakingo dugu zehatz-mehatz zein izango den igoera. Tasa bi epetan ordaintzen denez, bigarren seihilekoan aldaketa egin daiteke».


'Disc golf' kirola Euskal Herrira iritsi da

Plastikozko diskoekin jokatzen den kirolaren xehetasunak kontatu dizkigute Bilbao Disc Golf klubeko kideek Trapagaranen duten zelaian

Hondartzako "frisbee"ak eta golfa uztartzen ditu "Disc Golf" kirolak. Duela bi urte, Trapagarango lagun batzuek Euskal Herrira ekarri zuten Estatu Batuetan eta Europa Iparraldean milioika euro mugitzen dituen kirol berezia. Geroztik, Bilbao Disc Golf kluba sortu, Trapagaranen zelaia eraiki eta 18 urtez azpikoen Espainiako txapelketa irabazi dute.

Kirol honetan jokatzen erakutsi digute Xabier Martinez txapeldunak eta Andoni Zenarruzabetia klubeko presidenteak Trapagarango zelaian bertan.


Hiru zauritu Urberuagan gertatutako istripuan

Hiru lagun zauritu dira gaur goizean Markina-Xemeingo Urberuaga auzoan gertatutako istripu batean. Istripua, 07.45 ak aldera gertatu da Markina-Xemeindik Ondarroako norantzan. Hiru autok elkar jo dute eta ondorioz, errepidea itxita geratu da, Ondarroarako norabidean, auto hilarak sortuz. 09:30erako zabaldu dute errepidea.


Uraren tasa %1,82 igoko da Bidasoko herrietan, batez beste, 2014an

Gai organikoak bereizteagatik edo konposta egiteagatik beherapena egongo da; EH Bildu ez dago ados

Txingudiko Zerbitzuak mankomunitatea aste honetan bildu da, 2014ko tasak ezartzeko, besteak beste. Hala, hartutako erabakien artean daude batez beste uraren gaineko tasa %1,82 igoko dela hurrengo urtean, eta gai organikoak biltzen laguntzen dutenek, edo autokonposta egiten dutenek %1eko beherapena izango dutela zaborraren gaineko zergan heldu den urtean.

Uraren tasaren igoerak, gutxi gorabehera, hileko 0,44 euroko igoera suposatuko du Irungo nahiz Hondarribiko etxebizitza bakoitzeko —kontuan hartuta 45 metro kuboko kontsumoa dutela, batez beste, Bidasoko etxebizitzek—. Igoera horrekin, besteak beste, hainbat lan finantzatuko dituzte, punpaketa estazioetan, nahiz Hondarribian (San Pedro kalean) edo Irunen (Urdanibia plazan).

Hondakinetan, ordea, Txingudiko Zerbitzuek (Txinzer) aurreikusi dute gai organiko gehiago jasoko dituztela 2014an, Bidasoko etxebizitzen erdietako —gutxi gorabehera— kideek bat egin dutelako edukiontzi marroian landare jatorriko hondakinak uzteko ekimenarekin. Hala, zabortegietan hondakinak uzteagatik Gipuzkoako Hondakinen Partzuergoak ezarritako tasak organikoen kasuan askoz merkeagoa denez (66,62 euro tonako; errefusaren tasa 133,24koa da tonako), hondakinak gaika sailkatzen dituztenei onura ematea erabaki dute Txinzerreko ordezkariek.

Gainontzeko etxebizitzetako kideek 2013ko tasa berbera ordainduko dute 2014an hondakinen bilketagatik.

Irungo EH Bildu ez dago ados

Txinzerren asanblean erabakitakoaren harira ardura azaldu du Irungo EH Bilduk. Hondakin organikoaren bilketarekin bat egin duten familiei ezarriko dieten %1eko jaitsiera ez da bidezkoa haien ustez, «lotsarik gabe, mankomunitateko presidenteak jaitsiera hau abantaila bezala saldu du, frakzio berri horren bilketan parte hartzen dutenak saritzeko modu bezala plazaratuz». Horren aurrean, EH Bilduk edukiontzi marroia erabiltzen dutenei %20eko hobaria egitea, eta konposta egiten dutenei %40koa proposatu zuen, «pertsona hauek saritzeaz gain, justuagoak diren tasa batzuen bidean doaz gure proposamenak».

Baina koalizioko kideek esan dute «hitz politak besterik» ez zituela jaso euren proposamenak, «ez zuen inongo eraginik izan, ez zuten kontuan eduki». Eta euren proposamena indartzeko hainbat datu eman ditu Irungo EH Bilduk: «Urteko zabor tasa arrunta 130,24 eurokoa da, eta %1eko murrizketa aplikatuko zaienek 128,80 euro ordainduko dituzte urteko —biak BEZ gabe—. Hau da, 1,28 euro gutxiago».

EH Bilduk gaineratu du, zabortegian, gai organikoaren edo errefusaren tonako prezioaren arteko aldea bikoitza dela, askoz merkeagoa gai organikoen kasuan.


Bortizkeria matxistari aurre egiteko neurriak iragarri ditu Frantziak

«Komunikazio operazio» bat dela salatu dute feministek. Baliabide ekonomikoak eskatu dituzte


Luis Angel Sanchez de Lachina izango da Galdakao Bizirik-Ezker Anitzako alkategaia udal hauteskundeetan

Maiatzaren 26ko udal hauteskundeetan batera aurkeztuko dira Galdakao Bizirik, Ezker Anitza eta Galdakao Orain alderdietako ordezkariak. Alderdiak Galdakao Bizirik-Ezker Anitza izena izango du eta zerrendaburua izango da Luis Angel Sanchez de Lachina. Hautesle-zerrenda osatuko duten hurrengoak dira: Olga Jimenez, Luis Manuel Chaves eta Laura Vicente.

Gaur egun udalbatzan ordezkaritza dute Sanchez de Lachinak eta Jimenezek Galdakao Orain udaltaldean eta Chavesek Galdakao Bizirik udaltaldean.

“Hautagaitza honek apustu egingo du, besteak beste, Metroa Aperribaira, Bengoetxera eta Galdakaora behingoz iristeko, auzoen arteko autobusa jartzeko eta herritarren parte-hartze erreala sustatzeko. Gainera, Maximo Moreno parkea berreskuratzea, bidegorri sarea hobetzea edota eskola materiala erosteko diru-laguntzak ematea da gure asmoa”, diote.


Pelaio Deunaren jaiak ospatuko dituzte Belendiz auzoan, asteburuan hasita

Arratzuko Belendiz auzoan jaiak ospatuko dituzte asteburu honetan, jatekoa, musika eta kirolekin betetako egitarauagaz. Datorren astean, berriz, San Joan sua eta San Pelaio eguna ospatuko dituzte, eguenean eta domekan, hurrenez hurren.Zapatuan hasiko dira Pelaio Deunaren jaiak; 12:30ean izango da IV. Paella txapelketan izen ematea. Bitartean, Ein Go taldeko trikitilarien musikak alaituko du goiza, paellak aurkezteko ordua heldu artean. 15:00ean herri bazkaria egingo dute, eta bazkal ostean, mahai jolasak hasiko dira, eta 18:00etan, Lur Korta ipuin kontalariak haurrak entretenituko ditu, iluntzean Xaiborren kontzertua hasi arte. Afaria ere ez da faltako, eta bertaratzen direnek, bakailao, txistorra eta hirugihar jana dastatzeko aukera izango dute. Domekan jaiak jarraitu egingo du, txakolin bertso kata bategaz; Arkaitz Estiballes eta Beñat Ugartetxea izango dira goizari doinua jarriko diotenak. Arratsaldean, txapel jaurtiketa, umeen jolasak eta Briska txapelketa egongo dira, eta eguna amaitzeko, txokolate jana.Ekainaren 26an, 12:30ean, meza egingo dute San Pelaioren omenez.


Gorka Olaizola Azpeitian izango da larunbat honetan, karting erakustaldian parte hartzen

Jai giroan murgildu dira gaur azpeitiarrak, eta bihar, larunbata, karting eta moto erakusketa egingo dute. Espainiako autokros txapelketan aritzen da zarauztarra, eta Azpeitian erakustaldian hartuko du parte, min hartuta dagoen Iñaki Alberdiren ordez.

Santio eguna da gaur, eta laster San Inazio jaiak izango dira. Bihar eta etzi ere, ordea, hainbat ekitaldi egingo dituzte Azpeitian, tartean karting eta moto erakustaldia. Bihar, larunbata, 14:00etan hasiko da erakustaldia Perez Arregi plazaren bueltan, eta hantxe hartuko du parte Gorka Olaizola zarauztarrak.

Espainiako autokros txapelketan aritzen da Olaizola, eta bihar Iñaki Alberdiren ordez ariko da, min hartuta dagoelako azken hori.


Finlandiak Portugaleko erreskatea onartu du, baina baldintzekin

Finlandiak Portugaleko erreskatea onartuko du, baina Lisboak zenbait baldintza bete beharko ditu maileguaren itzultzea bermatzeko.

Iyrki Katainen alderdi kontserbadoreko burua eta jarduneko Ekonomia ministroaren hitzetan, Finlandiak Portugaleko erreskatea onartuko du, baina Lisboak zenbait baldintza bete beharko ditu maileguaren itzultzea bermatzeko.

Erreskateak Finlandiako alderdi politiko nagusien laguntza dauka, Benetako Finlandiarrak ultraeskuindar taldearena izan ezik.

Finlandiako bigarren alderdiaren babesa (SDP) erabakigarria izan da ganberaren gehiengoa lortzeko. Orain arte, kontserbadoreek, zentristek eta SFPk egin dute Portugalen erreskatearen alde.

Europar Gaietarako batzordeak ostiralean bozkatuko du Portugalen erreskaterako programa. Datorren astean, Finantza ministroek Ecofin-aren bilera egingo dute Finlandiaren jarrera ofiziala aztertzeko.

Katainenek (seguruenik Finlandiako hurrengo lehen ministroa izango dena) eta Jutta Urpilainen SPDko presidenteak gaur bertan egindako bilerei eta elkarrizketei esker lortu da akordioa.

Portugali baldintza berriak eskatzea defendatu du Katainenek. Ordaindean, Europar Batasunak eta Nazioarteko Diru Funtsak 78.000 milioi euroko maileguak emango dizkiote Portugali, datozen hiru urteetan.


Berokuntza sistemaren oinarria jarriko da

Konsistorial, Zirrinkale eta Elizalde kaleetako sareak eta zorua berrituko dira. Herriko 25 etxe berotzeko aukera emanen duen sistemaren oinarria jarriko dute aurten.

“Iturmendiko aurrekontua 250.000 euroren bueltan egoten da, ez da 300.000 eurora iristen. Baina aurten lanengatik handitu egin da”. Victoriano Gabirondo Lanz alkatearen azalpenak dira. Izan ere, Iturmendiko Udalak 687.660,02 euro izanen ditu aurten. Konsistorial, Zirrinkale eta Elizalde kaleetako euri uren eta ur beltzen sareak banatu eta gainontzeko sareak eta zorua berrituko dituzte. Lan horietarako udalak 300.000 euro inguru bideratu ditu. Nafarroako Gobernuaren Toki Azpiegitura Planaren bidez lanek %70eko diru-laguntza dute. Ur sareak berritzera 56.800 euro bideratuko ditu Sakanako Mankomunitateak. Udalak beste 40.000 euro kaleotako argiteria publikoko kableak lurperatu eta egungo bonbillak LED argiengatik ordezkatzeko. Gabirondok azaldu digunez, herrian jartzen diren mota horretako aurreneko argiak izanen dira. Lanak uda partean eginen dira.

Berokuntza sistema

Herriaren erdialdean lurra jasoko dela baliatuz, Iturmendiko Udalak berokuntza sistema jartzeko baliatuko du. Gabirondok azaldu digunez, herriko basoko egurrarekin udaletxea, eskola zaharra eta gaztetxea berotu nahi dituzte eta ur beroa eraman. “Baina behin hodiak jarrita, haiek pasatzen diren etxeak ere berotzeko eta ur beroa jasotzeko aukera izanen dute. Parean arketa eta bi hodiak utziko zaizkie”. 25 etxe direla jakinarazi digu alkateak, eta haiekin bilera egin zuten atzo.

Gabirondok argitu digunez, hiru urtetan eginen duten inbertsioa da berokuntza sistemarena. “Joan den urtean hodiak erosi genituen. Aurten haiek jarriko ditugu. Horretarako 15.000 euro bideratu ditugu. Eta heldu den urtean gaztetxe ondoko etxean biomasako bi galdara komunitario jarriko ditugu eta martxan jarriko da berokuntza sistema”. Herriko basoko egurra ezpaldu eta horrekin elikatuko dituzte galdarak. Beharrezkoa duten ezpala egiteko zuhaitzak udan moztuko lituzketela gaztigatu du alkateak: “109.000 tona ezpal lehor behar dira, eta berdean 150.000 tona. Enborrak ezpaltzeko makina alokatu eta zazpi bat ordutan lana egina dago”. Pagoa erabiliko dute galdaretan sua egiteko, merkatuan merke saltzen delako. Herrian eginen den erabilera horrek basoaren kudeaketan ere lagunduko diela gaztigatu du Gabirondok.

Berokuntza sistema martxan jarri ondoren balorazioa egin eta egoki jotzen bada, alkateak ez du baztertzen etxe gehiagotara zabaltzeko aukera. “Horretarako, herrian barna zirkuitu berriak egin beharko lirateke eta galdarak pabilioi batean zentralizatu beharko lirateke”. Halako sistema duen Arabako Mendialdeko Sabando herriko esperientzia ezagutzen egon dira iturmendiarrak. “Gasolioa baino merkeago eta garbia da. Han oso kontentu daude” azaldu digu alkateak. Gabirondok jakinarazi duenez, egitasmoa aurrera eramateko erregai fosilen kontsumoa murrizteko planaren barruan Europako % 50eko diru-laguntza jasoko du udalak, eta beste % 30 Nafarroako Gobernutik.

Beste inbertsio batzuk

Eskola zaharren eraikineko, Gure Etxea eraikineko teilatuak itajurak zituen eta hura konpondu zuen udalak joan den urtean. Aurten medikuaren etxea zeneko teilatua berritzeko 20.000 euro bideratuko ditu. Udalak Etxarri Aranatz eskualdeko Oinarrizko Gizarte Zerbitzuen Mankomunitateari utzi zion etxea eta gaur egun familia bat bizi da bertan. Iturmendiko Udalak beste 20.000 euro bideratuko ditu beheko basoan Ezkibel-Maubia bidea konpontzeko. Baso aprobetxamenduak atera ondoren hondatuta gelditu da bidea. Gainera, handik mendi bizikletan txirrindulari asko pasatzen dira.

Bestetik, euriteek eragindako kalteengatik jasotako diru-laguntzarekin joan den urtean udalak bi lan egin zituen. Atxumendi kaletik Bakaikura eramaten duen dermioko bidearen hasiera porlaneztatu zuen. Eta gauza bera egin zuen Kasetakogain eta Argain dermioen arteko bidean ere. Sanpedroaldeko bidean lanak erdizka utzi zituzten, neguagatik, eta orain despedituko dituzte. Bargatik jaisten den urak bideko kaskailu guztia errekara eraman zuen. Orain drenatzea jarriko diote bideari 7.000 euro bideratuz. Azkenik, festetarako 19.000 euro bideratu ditu udalak.


EAJk eta EH Bilduk Udal Legearen zati handi bat adostu dute

Hala eta guztiz ere, gainditzeke geratu da oztopo handiena izan daitekeena, udalen finantziazioarena, hain zuzen ere.

EAJk eta EH Bilduk akordioa lortu dute Legebiltzarreko Udal Lege proiektuaren zati handi batean (Legebiltzarreko lantalde batean ari dira gaia aztertzen), baina datorren asteetarako utzi dute oztopo nagusia izan daitekeena, udal finantzazioari dagokiona.

Eudel Euskal Udalen Elkartearen gobernu organoetan koalizio abertzaleko kideek parte hartze aktiboa izateko bi alderdiek ituna egin duten aste brean iritsi da gaurko akordioa.

EAJren Legebiltzarreko iturriek azaldu dutenez, aurreko azaroan txostena helarazi zieten alderdi guztiei oposizioak sartutako zuzenketak aintzat hartuta, gainerako Legebiltzarreko taldeek ekarpenak egin zitzaten.

Aipatu iturriek adierazi dute EH Bildu izan dela negoziazio eskaintzari baiezkoa eman zion bakarra, eta azkenean lege proiektuaren lehenengo sei puntuen idazketa adostu dute, eta gainerako alderdien zuzenketak ere sartu dituzte.

Hori horrela, EAJk eta EH Bilduk udal mailan "euskararen erabilera orekatuagoa" izatea adostu dute, eta akordioak egin dituzte udaleko zuzendaritzako langileen, udal eskumenak blindatzearen, eta herritarren parte-hartzea eta gardentasuna bermatzearen inguruan.

Hala eta guztiz ere, negoziatzeke geratu da testuaren puntu nagusietako bat, udalen finantzazioari buruzkoa, alderdiek iritzi desberdinak baitituzte.

Horren harira, EH Bilduren Legebiltzarreko taldeak aitortu du gaurko akordioa "aurrerapausoa" dela proiektuaren puntu "garrantzitsuetan".

Koalizioak berretsi du akordioak lortzen jarraitzeko "borondatea" duela Legebiltzarrak legea onar dezan, baina gogorarazi dute udal finantzazioaren oztopoa gainditzeke dagoela, oraindik ez dituztelako iritziak bateratu.

Lantaldearen hurrengo bilera otsailaren 23an izango da. EAJk uste du negoziazioek aurrera jarraitzen badute data horretarako lantaldeak behin betiko txostena ados dezakeela.

2014ko azaroaren onartu zuten proiektua, eta helburu nagusietako bat udalei autonomia handiagoa ematea eta finantzazioa bermatzea da.

Era berean, udalek Euskal Finantzen Kontseiluan eta Zerga Koordinaziorako Erakundean ahotsa eta erabakimena edukitzeko aldarrikapen historikoa jasotzen du.

EAE da Espainiako Estatuko erkidego bakarra alor horretan araudirik ez duena, eta hau da azken legegintzaldietan egiten duten hirugarren ahalegina.


Unai Basurko Frantziara abiatu da munduari itzulia emateko

Pakea Bizkaia ontzira igota, Getxoko Kirol Portutik Sables d'Olonnerantz (Frantzia) abiatu da gaur Unai Basurko Portugaleteko itsasgizona, bertan hasiko baita azaroaren 9an Vendee Globe geldialdirik gabeko bakarkako mundu bira. Itsasora irten aurretik lagunen babesa jaso du, baita Jose Luis Bilbao Bizkaiko ahaldun nagusiarena eta Imanol Landa Getxoko alkatearena ere. Izan ere, ez da kasualitatea Getxoko kaia aukeratzea abiatzeko. Basurkok bertan eduki zuen irteera eta helmuga Velux-5 Oceans itsas-lasterketa egiteko. Orduan, hirugarren izan zen portugaletearra eskaladun mundu biran, 2007ko maiatzean amaitu zuena. Bestalde, uztailaren 26an zendutako Jose Luis Ugarte Areetako marinelak mundu bira berak bakarrik emateagatik egin zen ezaguna. Hain zuzen ere, gaur arratsaldean egin diote omenaldia Ugarteri, Getxoko udalbatza aretoan. Argazkian, Unai Basurko Velux 5 Oceans txapelketan lortutako hirugarren postua ospatzen, 2007ko maiatzaren 5ean, Getxoko Kirol Portuan / Iker Merodio.

1993an, seigarren lotu zen Vendee Globe-n estropadarik gogorrenean Jose Luis Ugarte. Proba horretan, 18 ekaitzi egin behar izan zizkien aurre eta estropada amaituta emazteari agindu zion berriro ez zela bakarrik lehiatuko. Orain, Basurko Frantziako 17 patroirekin, Britainia Handiko zazpirekin, Suitzako birekin, Estatu Batuetako eta Kanadako patroi banarekin lehiatuko da.


Manex eta Ander Mendizabal Marokoko Panda Raid-era abiatu dira

Manex Mendizabal zaldibiarrak hirugarren aldiz parte hartuko du Maroko zeharkatzen duen lasterketa solidarioan, Panda Raid-en. Aurreko urteetan Aitor Ordozgoiti izan badu ere kopilotu, aurtengoan Ander Mendizabal anaia izango du bidelagun.

Gaur irten dira Zaldibiatik, ostiralean Jaramako zirkuituan burutuko den irteera ofizialerako bidean. Igandean hasiko da Maroko zeharkatuko duen sei etapako ibilbidea, martxoaren 9an Marrakexen izango den helmugara iristeko.


Hildakoen egunean kanposantura bisita

Asko izan dira gaur hilerrira gerturatu diren herritarrak. Santu Guztien egunean hildakoei loreak eramatea da ohitura eta kanposantuak ez ohiko itxura hartzen du. Loreen kolore alaiek txoko honi beste ikuspegi bat ematen diote gaurko egunez.

Hildakoen omenezko eguna da azaroaren lehenengoa eta kanposantura joateko urteko hitzordua herritar askorentzat. Bertan familiarekin edota bakarrik hilobietara loreak eramatea da ohitura eta hala egiten dute askok eta askok.

Hilerriko sarreran egon ziren atzo eta gaur Ormazabal lore dendako Arantza eta Conchi. Beraien hitzetan herritarrek ohiko lore sortak erosi dituzte aurten ere. Ez dute bereziki nabaritu krisiaren eragina baina egia da, loreen salneurriak mantendu dituztela, iazko berdinak dira, salmenta kopuruan eragin gutxiago izateko "irabazia gutxiago da guretzat baina garai hauetan horrelakoak egitea egokitzen zaigu, denentzat dira garai zailak".

20 urte baino gehiago dira bi saltzaileak hilerrian egon direla hain egun berezian eta ondo ezagutzen dituzte herritarren ohiturak. "Aurreko egunetan gehienak garbiketa eta txukunketa lanak egitera etortzen dira, bezperan loreak jartzen dituzte eta azaroaren 1ean, familiarekin batera etortzen dira bisita egitera igandez jantzita".

Manttangorri berezia

Udalak autobus zerbitzu berezia jarri zuen atzo eta gaurko egunerako lehenengoz. Manttangorrik atzo arratsaldean hainbat bidai egin zituen 16:00etan hasita eta gaur berriz, egun osoan izango da. Herritar asko honen berri izan ez arren begi onez ikusi dute zerbitzua "beharrezkoa zen, bestela kanposantua herritik oso urrun dago jende helduarentzat".


«Espainiako Estatuak ez du inoiz kale egiten. Edozer espero dugu»

Espainia neurririk gabe ari dela salatu du Rufianek: «Harrigarria da politikariak mehatxatuta egotea demokrazia aldarrikatzeagatik». Uste du legegintzaldi hau «atzerakoiagoa» izango dela.

Gabriel Rufian (Santa Coloma de Gramenet, Herrialde Katalanak, 1982) «kasualitatez» murgildu zen politikan. Sumate Kataluniaren independentziaren aldeko gaztelaniazko hiztunen plataformako kidea da, eta 2013an hainbat hitzalditan parte hartu ondoren eman zuen pausoa. Espainia hegoaldetik emigratu zuen familia ezkertiar batean hazi zen eta hezi zuten, eta argi du politikan duen egitekoa «behin-behinekoa» dela —lan harremanetako diplomaduna da—. ERC Esquerra Republicana de Catalunyako eleduna da Espainiako Kongresuan, eta Sabadelletik Madrilera eta Madrildik Sabadellera bizi da. Mariano Rajoyren inbestidura eztabaidan egin zuen hitzaldiaren ajean solastatu da BERRIArekin, alderdiak Bartzelonan duen egoitzan.

Espainiako Kongresuak Francesc Homs auzipetzea erabaki du. Zein analisi egiten duzu?

Gauza hauekin azkar doaz Madrilen. Badago beste erregu bat, hedabideetan eraginik izan ez duena: Rita Barberarena. Horrek, antza, denbora gehiago hartuko du… Harrigarria da: bileretan bi erregu horiez hitz egiten dute berdin larriak izango balira bezala. Prozesu parte hartzaile bat errespetatu duelako dator Homsen erregua; Barberarena, berriz, demokraziatik oso urruti dauden arrazoiak direla eta. Nire babes guztia du ez bakarrik Homsek, baita Carme Forcadell, Montse Venturos eta Badalonan eta Vicen auzipetuta dauden politikariek ere.

Noraino irits daiteke Espainiako Gobernua?

Espainiako Estatuak ez du inoiz kale egiten. Edozer gauza espero dugu. Rajoyk Barcenasi bidali zion mezuaren harira, jende guztiak itxaropena izan zuen PP erortzeko. Berdin gertatu zen Fernandez Diazen elkarrizketek argia ikusi zutenean, eta Alberto Nuñez Feijook independentismoa ETArekin alderatu zuenean. Baina ez, argi gelditu da egiten dutena eginda ere irabazi egingo dutela.

Berriki, Bartzelonan beste mobilizazio handi bat egin dute auzipetutako politikariak babesteko.

Twitterren esan nuen moduan, badirudi hautetsontzi batek epaitegira bidaltzen zaituela, eta diru beltza duen gutun azalak, ministeriora. Harrigarria da politikariak mehatxatuta agertzea demokrazia aldarrikatzeagatik. Neurririk gabeko egoera batean gaude.

Oihartzun handia izan zuen inbestidura eztabaidan egin zenuen hitzaldiak. Urtebeteren ondoren, berriro ere Rajoy da presidente. Zer duzu errateko?

Ba, ez naiz sekula poztuko politika atzerakoiak defendatzen dituen edonork presidentetza lortzen duenean; ez Rajoyk eta ez haren eskumendekoak, Ciutadansek. Gu ez gaude Kongresuan prozesua eta Kataluniako erakundeak babesteko bakarrik, baizik eta herritarren eskubideak babestuko dituen egitasmo oro aldarrikatzeko. Hala ere, zoritxarrez, ezin dugu ahaztu Rajoyk hauteskundeak irabazi dituela; PPk, egiten duena egiten duela, hauteskundeak irabazten ditu…

Ciutadans aipatu duzu. Nola ikusten duzu haren bilakaera?

Ciutadans PPren marka zuria da. Katalunian hamar urte daramatzate, eta aski ongi ezagutzen ditugu. Duela urtebete inguru Madrilera iritsi ginenean, ni gehien harritu ninduena zen bazegoela jende asko haien mezu birsortzaile eta aurrerakoia sinesten zuena. Hala ere, uste dut gaur argi gelditu dela zein den: alderdi horrek bi ideologia ditu soilik, neoliberalismorik basatiena eta espainiar nazionalismorik lardatsena. Tira, gu ez gara harritu alderdi popularraren politikak babestu dituztela ikusita. Boterea dute erronka bakarra, ez gauzak aldatzeko, baizik eta dena berdin mantentzeko.

Sozialisten erantzukizuna ere bada gaur Rajoy presidente izatea, alderdiaren barne krisi sakon baten truke.

[Barrez] Bizitza da PSOEren krisi eta krisi artean gertatzen den hori. Oraindik gogoratzen dut haurra nintzenean, eta ordurako krisian zeuden. Felipe Gonzalezek irudikatzen zuen hiperlidergoaren ondoren sartu ziren betiereko krisi batean… Ezkerreko alderdi bat izateari utzi ondorengo emaitza izan da, besterik gabe. Zalantzarik gabe, Rajoyri presidentetza oparitzea izan da Espainiako politikaren historiaren saldukeriarik handiena. Eta ez dugu guk esaten, baizik eta haien hautesleek. Izan ere, PSOEk kanpainan behin eta berriz esan zuen ez zuela halakorik ahalbidetuko eta, beraz, pentsatzen dut hautesleek horregatik bozkatu zutela haren alde. Horrek izen bat du, eta hori saldukeria da.

PSCko diputatuek boto orokorraren kontra bozkatu zuten.

Oso pozik gaude: ongietorria ematen diogu koherentzia horri. Nire hitzaldian ez nintzaien haiei mintzatu, ezta PSOEk agindutakoa sinistu zuten hautesleei ere, baizik eta iruzur egin zutenei. Hiru minutuz hitz egin genuen, eta, gehixeago hitz egiten utzi izan baligute, hori azpimarratzeko denbora izango genukeen. Beraz, ongietorria ematen diogu PSCren sektore katalanistari, baina pentsa PSOEk oso gaizki egon behar duela PSCk desobedientzia zibilaren gotorleku iraultzailea irudikatzeko! Gogoratu behar baita Iceta jauna Auzitegi Konstituzionalaren aurrean argazkiak ateratzen ibili zela Arrimadas eta Albiolekin batera. Beraz, jar ditzagun gauzak bere tokian. Sanchez ere bai: orain badirudi Pedro Sanchez Gramsci dela bere ingurukoekin alderatuta. Ba, ez: Kataluniari ahotsa ez emateagatik bere herrialdeko gobernabideari uko egin zion gizona da Sanchez.

Zer iruditzen zaizu Podemosen estrategia ardatz nazionalari dagokionez?

Prozesuari buruzko jarrera anbiguoa du, eskuzabala izanik. Harrigarria da zer jarrera duten prozesuak eraiki nahi duen errepublikaren inguruan, are gehiago ezkertiarrak eta errepublikanoak diren heinean. Convergenciarekin hitzarmenak egitea leporatzen digute, nahiz eta haiek mahai gainean duten PSOErekin elkartzea. Etenik gabeko kontraesana. Azken hauteskundeen emaitzek egiaztatu dute aldaketarako aukera bakarra Katalunian dagoela. Are gehiago, Katalunian gehiengo nahikoa dugu nahi dugun herrialde hori gorpuzteko.

Eta zein eragin izan dezake prozesuan Rajoy berriro ere presidente izateak?

Gobernu hau aurrekoa baino zertxobait atzerakoiagoa izango da. Esaten den moduan, ospe handiko arratsaldeak iragartzen dizkiot… Okerrena da Rajoy indartsuagoa dela, bi marka zuri dituelako alde: Ciutadans eta PSOE.

Zein dira ERCen erronkak?

Orain arteko helburuei eusten diegu: prozesuaren eta Kataluniako erakundeen babesa. Saiatu behar dugu Espainiako Estatuan hain ezagunak diren Albert Rivera, Arrimadas, Albiol eta haien lagunei Kataluniako mezua ez oparitzen. Era berean, garrantzitsua izango da aldaketaren aldeko indarren alboan egotea. Argi dugu aldaketa bakarrak Katalunia duela izena, eta horren alde borrokatuko gara Kongresuan.

Betidanik izan zara independentista?

[Barrez] Madrilen galdera hori egiten didate, nazka aurpegiarekin, elgorria hartu izan banu bezala. Tira, guk esaten dugu independentismoa aldi baterako egoera bat dela, ez ideologia bat, baizik eta herri hobe bat lortzeko baliabidea. Ni ez naiz mugitu: nire familian erakutsi zidaten alderdi ezkertiarrak herri ororen etorkizuna erabakitzearen alde zeudela. Beraz, nik betidanik defendatu dut eskubide hori nire ideologiaren DNA gisa.


Ikastolak eta hirugarren bidea

Uda hasiera une aproposa da ikasturtean zehar soseguz ezin eztabaidatu hainbat gaitan sakontzeko. UEUko ikastaroek horretarako aukera ematen dute. Aurten irakaskuntzarekin lotutako gai interesgarriak jorratu dira: Eskola kontseiluak eta parte hartzea, ikastetxe publikoetako lidergoa, publikotasun eredu berriak bilatzeko premia... Azken gai honek, hain zuzen, Ikastola eta kooperatibismoa: publikotasun baten bila izenburupean oihartzun mediatikoa lortu du. Honen harira, hurrengo lerroak.

Sintesia egiten dugunean, sinplekerietan erortzeko arriskua beti dago. Hala eta guztiz, aipatutako ikastaroan jorratu diren ideiak (komunikabideetan zehar heldu zaizkigunak, behintzat) saiatuko naiz laburbiltzen. Hezkuntza preso dago publikoaren eta pribatuaren bitasunean, irabazi gabeko giza ekimenak alboratuz. Gure artean ekimen horiek kooperatibismoaren itxura hartu dute, gure tradizioaren auzolanarekin lotura handia dutelarik. Orduan, hirugarren bidea proposatzen da esandako binarismotik ateratzeko, publikoa, Estatuarekin identifikatuta, eta pribatua, gainerako guztia, alegia. Beraz, badaude publikoaren izaera adierazteko beste modu batzuk eta, irakaskuntzan, ikastolak dira hirugarren bide horren paradigma.

Nola berreskuratu proposatukoaren artean hainbat ideia interesgarri, aldi berean tesi nagusia ukatuz? Ahaleginduko naiz.

Nire iritziz, hirugarren bideaz hitz egitea ez da egokia, sisteman ikastolen posizio hobea bilatzea bada asmoa, eta ez horrenbeste sistema osoa eraldatzea. Hirugarren bideaz hitz egitea hirugarren sarera bueltatzea litzateke, azken finean, berriz proposatzea hiru sare: bi publiko (estatala eta benetan komunitarioa dena) eta pribatua, itunduta ala ez (eta, orduan, beste bikoizketa bat sortuz). Ezin gara ibili norabide horretan, baizik eta guztiok geure buruari planteatu behar diogu zer egin dezakegun eskola eredu publiko komunitario bakar batean bateratzeko.

Bestalde, ahalik eta azkarren desegin behar dugu gaizki ulertze bat, kooperatibismo eta ondasun komuna identifikatzetik datorrena. Kooperatibismoa komunitarioa eta solidarioa izan daiteke (beti ez), baina derrigor ez da ondasun komuna, nahiz eta irabazi gabeko asmoa eduki. Kooperatiba batek, gauza bera fundazio batez hitz egiten badugu, helburu partekatua eta demokratikoki kudeatua izan dezake, baina aldi berean dituen helburuak partikularrak izan ahal dira. Pentsa dezagun kooperatiba bat, Waldorf edo Montesori hezkuntza eredua edo ingelesaren irakaskuntza edo konstituzionalismoa edo balio kristauak bultzatu nahi duena. Esan genezake ekimen soziala zilegia dela, baina ez hiritar guztiontzat. Izaera publikoa, orduan, kaltetuta geratuko litzateke.

Argitu beharreko beste identifikazioa da kooperatibismoaren eta proiektu politiko abertzalearen artean, alderdi zehatz batekoa ez bada ere. Txalogarria da kooperatibismoa, auzolana eta komunitatearen parte hartzea bultzatzea hezkuntzan, baina sarritan herrigintza eta estatugintza (euskal estatu baten aldekoa) nahasten dira. Eta egia da eskutik joan daitezkeela, baina lotura hori ez da ezinbestekoa, nahi baldin badugu proposamen komunitarioa herritar guztiona izatea.

Ikastolek beraiek partaidetza ahulduz doala igarri arren, gure hezkuntzan ekarpen handiak egin ditzakete beraien antolakuntzaren eta funtzionamenduaren eskarmentutik abiatuta, hori guztia eskola publiko komunitarioaren norabidean eginez gero. Ulertu eta onartu ahal dut abagunea ez dagoela helduta ikastolak bigarren publifikazio olatuan sartzeko. Baina nire baitan ezin dut aldendu honako susmo hau: Ikastetxe publikoen benetako autonomiaren bidean bilakaera nabarmena egongo balitz ere, beste baldintza batzuk eskola publiko komunitarioaren bidean sortuko balira ere, ikastolak euren proiektua askatzeko unea ailegatuta —lekuan lekuko komunitateek kudeatu dezaten— amildegiratuko lirateke, ezetzari eutsiz. Are gehiago, ematen du ikastolen apustua dela beraiek eta beraien eredua hegemonikoak izatea euskal hezkuntzan.


Txu-Txu trena bihar kalean barrena, Berriaken eskutik

Udara ondorenean bihar hasiko ditu Berriak elkarteak kalea animatzeko ekitaldiak. Txu-Txu trena kalean barrena ibiliko da, arratsaldeko 17:00etan Plazatik atera eta ilunabarreko 20:00ak arte. Txu-txu trenak egingo duen ibilbidea da: Kardaberaz kalean jaitsi Zinkoenearaino, Txirritan gora Urbieta kaletik Latsunbe Berrira eta Zinkoeneatik Kale Nagusian gora plazara.


Askoren artean

Diskoetxea: Testuasfjkksjdkl.

Edozein musikazalek jakin beharko luke The Rough Guide musika bildumak direla egun munduko musikak, taldeak, joerak... hobeto ezagutzeko biderik eraginkorrenetako bat. Musika mota edota lurralde jakin bati lotutako ale monografikoak izan ohi dira gehienak, eta kasik hogeita hamar urtean 150 aletik gorako bilduma osatu dute. Gustu handiko selekzioa eta ale bakoitzari lotutako informazio osatua dira bilduma horien erakaragarritasun nagusietakoak. Hain bilduma osatuak dira, batzuetan euskal artistak ere ageri dira. Horixe gertatzen da estaturik gabeko herriei eskainitako azken ale honetan, non kurduen, sahararren, korsikarren, iuguirren, amerikar natiboen eta, besteak beste, Korrontzi taldearen Belardi kantua topa daitekeen. Topiko eta errazkerietatik urrutiratzen diren bildumak nahi badituzu, badakizu non begiratu.


Bakarka gobernatuko dutela iragarri du Zapaterok, eta akordio puntualak egingo dituztela gainerako alderdiekin

Hauteskunde kanpainan behin eta berriz esan duenari eutsiz, Irakeko egoera aldatzen ez bada, ekainean Espainiako tropak handik itzularaziko dituela berretsi du. Madrilgo sarraskiak erabaki horretan ez duela zerikusirik erantsi du, gainera, sozialisten buruak: "Atentatuen aurretik hartutako konpromisoa da. Askotan esan nuen Irakeko gerra desastrea zela; okupazioa ere hala da, gorroto gehiago baino ez bait sortu. Lezioa ikasi behar dugu. Ezin da ondorioik gabe geratu, eta izan da aurrenekoa: Espainiako hauteskundeetako atzoko emaitza, eta bigarrena, tropen itzulera izango da".

PSOEk ez du gehiengo osorik, ondorioz, gobernatzeko beste alderdi batzuen laguntza beharko du. Hala ere, bere asmoa Gobernua bakarka eratzea dela jakinarazi du, eta aldian-aldian akordio puntualak egingo dituela "ia alderdi guztiekin".


UnaI Basurko Algortako Kirol Portura atzera dator Vendee Globe bertan behera utzi ondoren

Unai Basurko Portugaleteko marinela eta Pakea Bizkaia belaontziaren patroiak agur esan dio bakarkako munduko bira den Vendee Globe lasterketari. Basurkok atzerako bidea hartu du eta branka Getxo udalerrirantz, Algortako Kirol Porturantz jarri du. Izan ere, bertatik atera zen pasa den urriaren 16an. Azkeneko egunotan ontziko gidatze-sisteman jasandako matxura larriak, patroi portugaletetarraren ametsarekin bukatu du; Vendee Globe, munduari bira belaz bakarka, eskalarik eta kanpoko laguntzarik gabe, "estropada bukatzen duen bigarren espainiarra izatearen ametsa", Pakea Bizkaia taldearen prentsa bulegoak zabaldu duenez. Egun batzutan zehar denborale batean sarturik egon ondoren eta ontziko istriborreko leman matxura garrantzitsuak zituela, Basurkok ur lasaiagotara iristea eta Pakea Bizkaia sakonago aztertzea lortu du. Azterketa honen ondoren jakinarazi zion estropadako antolakuntzari bertan behera utzi behar zuela. Argazkian, Unai Basurko Velux 5 Oceans txapelketan lortutako hirugarren postua ospatzen, 2007ko maiatzaren 5ean, Getxoko Kirol Portuan / Iker Merodio.

Unai Basurkoren komunikatua, pasa den igandean Pakea Bizkaitik idatzita:

Santa Helena antizikloiko barealdira iritsi ondoren, lau egun denborale batean sarturik egon ondoren eta jasandako matxurak eta konponketa bertan egitearen posibilitatea aztertu ondoren, Hego Ozeanoan gelditzen zaizkidan 12.000 milia baino gehiagori aurre egin ahal izateko behar den konponketa ezingo dudala egin komunikatzen dut, haize eta itsaso zorrotzekin, ontziaren eta nire osotasuna arriskuan jarri gabe eta gainera beste patroiak konprometitzearen posibilitatearekin, beraien erronka ere kaltetuz.

Horregatik, nire talde teknikoaren iritziekin batera, eta gure babesleen babesarekin batera, Vendee Globe lehiaketa bertan behera uztea eta Ipar Hemisferiorantz bideratzea erabaki dut, Getxora (Bizkaia), beti ere haize, itsaso eta Pakea Bizkaiaren kondizioak onak badira.

Pakea Bizkaiarekin mundu osotik jasotako berme eta solidaritate mezu guztiak eskertu nahi ditut, egoera hau hobeto pasatzea lagundu baitidate.

Haize eta zorte hoberenak opa dizkiet estropadan jarraitzen duten nire lehiakideei, eta ni bezala bertan jarraitu ezin izan dutenei besarkada handi bat bidali eta hoberena opa nahi diet hurrengo egunetarako.

Azkenik, Vende eskualdea eta antolakuntza osoa eskertu eta zoriondu nahi ditut, estropada osoan zehar egin duten lanarengatik, pasio eta maitasun guztiarengatik, beti ere Denis Horeau buru dutela.

À bientôt! (Laster arte!)

Unai Basurko, Pakea Bizkaia


Ainhoa Etxaide, 'Azpimarra' saioan

Gaueko 'Azpimarra+' saio berezia, berriz, egoera ekonomikoaren ingurukoa izango da.

Ainhoa Etxaide LABeko idazkari nagusiari elkarrizketa egingo dio Maddalen Iriartek astearteko ' Azpimarra' saioan. Elkarrizketaren ondorengo solasaldian ordea, Asier Blas, Karlos del Olmo eta Asier Vallejo izango dira, arratsaldeko 19:15etik aurrera.

Gaueko 'Azpimarra+' saio berezian, egoera ekonomikoaren inguruan arituko dira, Krisiaz, erreskateez, murrizketez eta bestelako neurriez hitz egiteko Joseba Barandiaran ekonomialaria, Adrian Zelaia Ekai Centereko kidea eta Xabier Alkorta Kutxako Zuzendari ohia izango dira, besteak beste. 'Azpimarra+' saioa gaueko 23:15ean emitituko da.

Ainhoa Etxaide LABeko idazkari nagusiari elkarrizketa egingo dio Maddalen Iriartek astearteko 'Azpimarra' saioan. Elkarrizketaren ondorengo solasaldian ordea, Asier Blas, Karlos del Olmo eta Asier Vallejo izango dira, arratsaldeko 19:15etik aurrera.Gaueko 'Azpimarra+' saio berezian, egoera ekonomikoaren inguruan arituko dira, Krisiaz, erreskateez, murrizketez eta bestelako neurriez hitz egiteko Joseba Barandiaran ekonomialaria, Adrian Zelaia Ekai Centereko kidea eta Xabier Alkorta Kutxako Zuzendari ohia izango dira, besteak beste. 'Azpimarra+' saioa gaueko 23:15ean emitituko da.


Txuleta eta sonbrilla

San Juan egunean auzoetako jai batzordeek herri bazkariaren edizio berria antolatu dute. Ekainaren 21a arte txartela eskuratzen duenak 20 euro ordainduko ditu. Hamabi urte arteko haur eta gaztetxoen kasuan, 10 euro. Txartelak salgai daude Elizondo eta Txitibar tabernetan. Aldiz, txartela egunean bertan erosten duenak 25 euro ordaindu beharko ditu.

San Juan egunean auzoetako jai batzordeek herri bazkariaren edizio berria antolatu dute, berrikuntza dibertigarri batekin. Egun eguzkitsua aurreikusten dutenez, eguzkitik babesteko sonbrilla eramaten dutenen artean lehiaketa egingo dute. Adi, zeren eta ezaugarri ezberdinak kontutan hartuko dituzte. Eta horietako bat sonbrilaren zatarkeria izango da. Geroz eta sonbrilla itsusiagoa eraman, are eta deigarriagoa izango da. Horiexek izan daitezke aurten irabazle izateko hautagaiak.

Herri bazkaria txuleta jatea da, auzolanean prestatzen dena. Ekainaren 24an izango da, larunbatarekin, eguerdiko 14:00etatik aurrera. Otordua Goikoplazako pilotalekuan egingo dute. Honako menua prestatuko dute antolatzaileek: txorizo egosia, entsalada mistoa, txuleta, gazta, irasagarra eta intxaurrak. Edateko, sagardoa, ardoa eta ura aukeran jarriko dute.

Bazkari jendetsua izango da, aurten Axeri Dantzako kideek bertan bazkalduko baitute. Auzoetako jai batzordeetako kideek sustaturiko bazkaria andoaindar guztien hitzordu bilakatzea nahiko lukete. Deialdia, beraz, irekia da egun atsegina igaro nahi duenarentzat.


II. Argazki Rallya antolatu du Herrira Mugimenduak larunbaterako

Herrira mugimenduak, preso eta iheslarien eskubideen defentsan, II. Argazki Rallya antolatu du. Larunbateko 10:00etan irekiko da izen emateko epea, eta horrekin batera igorriko dituzte argibide guztiak. Presoek osatuko dute epai mahaia, eta euren iritziak eman ondoren, ekainaren 13tik 15era bitartean Aljibean egingo den erakusketan plazaratuko da irabazlearen izena.


“Guretzat ingurumen politika ez da elementu deseroso bat, baizik eta aukera estrategiko bat”

Emiliano Lopez Atxurra Petronorreko presidenteari eginiko elkarrizketa argitaratuko du bihar BERRIAk.

Larunbatean argitaratuko den elkarrizketan esandakoetako batzuk dira segidakoak:

- “Gure herriarentzat zein dira erreferenteak? Danimarka, Suedia, Norvegia. Lana, formazioa eta apaltasuna. Lanak eta apaltasunak egiten du herri bat handi”.

- “Petronorrek 2016an 1.200 milioi eurotik gora ordaindu ditu zergatan; 1.274 milioi euro guztira, horietatik 674 milioi euro Bizkaian. Eta zerga horiek izan behar dute inor ez uzteko atzean”.

- “Hemen koke planta ez balitz egin, orain ez ginen etorkizunari buruz ariko”.


Madrazoren jarraitzaileei "Estatu kolpea" ematea egotzi die Aranak

Mikel Aranak EBko zuzendaritza berria aurkezteko agerraldia egin du gaur Bilbon, baina ezin izan du bere alderdiaren baitan dagoen barne-borroka saihestu.

Javier Madrazo Ezker Batuko presidente ohiaren eta Mikel Arana egungo koordinatzailearen arteko eztabaidak aurrera jarraitu du gaur. Aranak Madrazoren jarraitzaileei "Estatu kolpea ematen saiatzea" leporatu die.

Mikel Aranak EBko zuzendaritza berria aurkezteko agerraldia egin du gaur Bilbon, baina ezin izan du bere alderdiaren baitan dagoen barne-borroka saihestu.


Mobilizazio artean bilduko da gaur hezkuntzako mahai sektoriala

Jaurlaritzako Hezkuntza ordezkaritzen aurrean bildu dira ELA, LAB eta Steilaseko kideak, hezkuntza publikoaren kalitatearen alde.

Lan baldintzak hobetu, hezkuntza eraiki lelodun pankartekin bildu dira ELA, LAB eta Steilaseko kideak Gasteiz, Bilbo eta Donostiako Hezkuntza Saileko ordezkaritzen aurrean. Uda aurretik baliatutako lelo horri eutsiko diote datozen hilabeteetan egingo dituzten mobilizazioetan. Besteak beste, ostiralean salaketa eguna egingo dute, baita elkarretaratzeak ere zenbait ikastetxetan.

Salatu dute egun aski egoera zailetan ari direla eskoletako langileak eta urteotan egin diren "mozketak" direla horren zio nagusia. Negoziazio mahaiak deituta daude datozen egunotarako, baina sindikatuen aburuz, ez dira batere baikorrak: izan ere, proposamen zehatzik ez dute jaso eztabaidarako. Sindikatuen aldarrikapen nagusietako bat hezkuntzako langileen behin-behinekotasunarekin lotuta dago, %40koa dela baitiote. Gela bakoitzeko ikasle kopurua urritzea ere ezinbestekotzat dute.

Eusko Jaurlaritza 33 eragilerekin batu zen atzo hezkuntzarako lege itun berri bat hitzartzeko bidean. Sindikatuek adierazi dute prozesua hasiera-hasieran dagoela, eta ez dagoela oraindik eduki zehatzik akordio horren inguruan.

Udazken osoan sektoreka protestak egiteko asmoa dute eta abenduan denek batera greba bat egitekoa.


2015, 2016 eta 2017, urterik beroenak erregistroak daudenetik

Munduaren batezbesteko tenperaturak 1,1 gradutan gainditu zuen industria aurreko arokoa 2017an.

MMEren eta NOAAren txostenek 2017a hiru urte beroenen artean kokatzen dute 1880az geroztik, aurreko bi urteekin batera. NASAren arabera, aldiz, 2017a 2016ak soilik gaindituko luke, nolanahi ere berotze globala baieztatuz.

MMEk (Munduko Meteorologia Erakundea) adierazi duenez, 2016ak munduko errekorra du, Lurreko urterik beroena izan baitzen, 1880an erregistro moderno homologagarriak hasi zirenetik. Baina 2017a El Niño Hegoaldeko Oszilaziorik gabeko urterik beroena izan dela azpimarratu du erakundeak; izan ere, fenomeno horrek tenperaturen gorakada eragiten du munduan.

Horrela, munduaren batezbesteko tenperaturak 1,1 gradutan gainditu zuen industria aurreko arokoa 2017an. Bitartean, 2016ak beroena izaten jarraitzen du, industri aurreko aroaren tenperatura 1,2 gradutan gainditu baitzuen. 2015ean zein 2017an munduko tenperaturak 1,1 gradu altuagoak izan ziren, industria aurreko arokoak baino.

NASAren hitzetan, lurrazalaren tenperatura globalak 1880tik bigarren beroenak izan ziren 2017an.

Berotzea epe luzera

Epe luzera Lurraren berotzearekin jarraitzeko joerak jarraitzen du. 2017ko batezbesteko tenperaturak 1951tik 1980ra baino 0,90 gradu beroagoak izan ziren, NASAko Goddard Azterketa Espazialen Institutuko (GISS) zientzialariek New Yorken azaldu dutenez. 2016ko tenperatura globalek gainditzen dute datu hori.

Azterketa bereizi eta independente batean, Administrazio Nazional Ozeaniko eta Atmosferikoko (NOAA) zientzialariek 2017a historiako hirugarren urte beroena izan zela ondorioztatu dute.

El Niño edo La Niña bezalako fenomenoek Ozeano Barea berotu edo hozten dute, eta haize eta klima patroi globalen aldaketak eragiten dituzte epe laburrera. El Niñoren berotzeak 2015ean eta 2016ko lehen herenean eragina izan zuen.

2017ko azken hilabeteetan El Niñorik gabe eta La Ñiñaren eraginarekin, iazko tenperaturak 2015ekoak eta 2016koak bezalakoak izan ziren, NASAren erregistroetan.

Azterketa batean El Niñoren eta La Niñaren eragina ezabatu zuten erregistrotik, eta hala ere, 2017a urterik beroena izango litzateke.

Berotze joerak indartsuagoak dira eskualde artikoetan. Horrela, 2017an zehar izotzak atzera egin zuen etengabe.


Julian Iantzi, Paquirrin eta Village People Aratusteak Bergaran ospatu dituztenen artean

Eguraldia lagun, giro bikaina egon da eguerdi partean Domingo Irala kalean eta inguruetan. Mozorro klasikoak ikusi dira bertan, baina baita originalagoak ere: kuadrilla batek kanpin bihurtu du Irizar jauregiaren aurreko parkea; eta 'Hipopotamo bolajalea' jolas ezagunak bizia hartu du. Famatu ugari ere izan dira Bergarako kaleetan.


Mauleko bi emakume, ama eta alaba, Nizan hildakoen artean

Léa Mignaçabal (68 urte) eta Myriam Bellazouz (29) ziren hildakoak.

Nizako atentatuan hildako 84 pertsonetako bi Maulekoak (Zuberoa) ziren, La Republique des Pyrenées egunkariak jakinarazi duenez.

Hain zuzen ere, bi biktimak ama eta alaba ziren: Léa Dany Mignaçabal (68 urte) eta Myriam Bellazouz (29).

Aipatutako egunkariaren arabera, bi emakumeak Nizan bizi ziren, Ingelesen Pasealekuan. Etorbide horretan gauzatu zuen atentatua Mohamed Lahouaiej Bouhlelek.

28 pertsona, egoera kritikoan

François Molins fiskalak azaldu duenez, 74 pertsona ospitalean daude oraindik, eta, horietako 28k, egoera kritikoan jarraitzen dute.

Orain arte, hildako 84 pertsonetako 71 identifikatu dituzte. Lehen gorpuak senideei entregatu dizkiete jada.


Klima aldaketaren aurka agertu dira Gernika-Lumoko Institutuko ikasle eta irakasleak

Klima aldaketaren kontrako greba deitu zuten ikasleek gaurko, eta protestagaz bat egin dute Gernika-Lumoko Institutuko ikasleek. Greba egin ez duten ikasle eta irakasleek, baina, elkarretaratzea egin dute klima aldaketaren aurka daudela adierazteko.

Greta Thunberg 16 urteko suediar gazteak klima aldaketaren kontrako borroka abiarazi zuen irailean. Izan ere, ordutik, Suediako Parlamentuaren aurrean ostiralero mobilizatu da. Thunbergek beti eduki du eskuetan Klimaren aldeko ikasle greba dioen pankarta.

Haren ereduari jarraitu diote mundu guztiko milaka ikaslek, eta 270 herrialdetan egin dituzte protestak. Gaurko, nazioarteko mobilizazio bat antolatu zuten Friday for the future lelopean, eta grebagaz bat egin dute udalerriko institutuko ikasleek.

Klimaren alde. Ikasleentzat greba eguna izan bada ere, klima aldaketaren kontrako ahotsak entzun dira institutuan. Agenda 21eko irakasleek jakinarazi dutenez, grebagaz ohartu bezain pronto, protestagaz bat egiten dutela adierazteko elkarretaratzea egite pentsatu zuten: “Ez dugu grebarik egin, baina klima aldaketaren aurka gaudela adierazi gura izan dugu era batera edo bestera. Horregatik, elkarretaratzea egin dugu eta hainbat ikasle eta irakasle bertaratu dira”.

Gainera, datorren astetik aurrera klima aldaketaren egoera zein zen aztertuko dutela esan dute Agenda 21eko arduradunek: “Gaurko greba abiapuntu hartuta etorkizunean zer egin daitekeen aztertuko dugu ikasleekin, egoeraren balorazioa eginez eta aukera desberdinak aztertuz”.


Sukaldari unibertsala

Arzak izendatu dute aurten Euskal Herritar Unibertsal, sukaldaritza berritzeagatik.


Bost milioi euro utzi ditu Primitivak Lasarte-Orian

Espainiako loteriako zozketaren zenbakia saldu du Iza-Guerri establezimenduak. 5.439.000 euro utzi ditu denera; asmatzaile bakarra izan da.

Lasarte-Oriako izena lau haizetara zabaldu da azken egunetan, igandeko Primitiva zozketari esker; asmatzaile bakarraren zenbakia saldu da herrian, Iza-Guerri loteria dendan. Ez da establezimendu horrek saldu duen zenbaki saridun bakarra. Iazko Gabonetako loterian 400.000 euro banatu zituen. 32 urte baino gehiago ditu negozioak.


Mobilizazioak iragarri dituzte hezkuntzako sindikatuek itunaren negoziaketak eten eta gero

Kanpaina informatiboa garatuko dute Nafarroan izandako murrizketen berri emateko. Itunaren negoziaketan "akordioetara iristeko borondatea" dutela esan dute 8.000 irakasle ordezkatzen dituzten sindikatuek.

"Hezkuntzaren kalitatea hobetuko lukeen hezkuntza itunaren negoziazioak" Hezkuntza Departamentuak "aldebartasunez" hautsi dituela salatu dute Hezkuntza arloko sindikatu guztiek -LAB, Steilas, Afapna, CCOO, ANPE, ELA, CSI-F, APS eta UGT-, eta, horregatik, mobilizazioak iragarri dituzte, bai eta informazio kanpaina ere.

Hezkuntza Departamentuak "konpromisoak" zehaztu ez dituela salatu dute, Maria Solana Hezkuntza kontseilariaren adierazpenak "erabat" gezurtatzearekin batera, izan ere, prozesua iraun duen "ia urtebetean" mahai sektorialean parte hartu duten sindikatuek "borondatea" erakutsi dutela deritzote. Irakasleen ikuspuntuaren inguruko "interes eza" izatea leporatu diote Hezkuntzari.

Murrizketen kontra, erdibiderik ez

Murrizketen "iraultze osoa" eta adostutako neurriak martxan jartzeko "zehaztapena eta konpromiso zehatzak" galdegin dituzte. "Ez dugu inondik inora nahi gure esfortzua plan malgu bat bilakatzea, non administrazioek neurriok era arbitrarioan eta poliki nahieran ezarriko dituen", adierazi du Amaia Zubieta Steilaseko kideak, sindikatu guztien izenean, itunari erreferentzia eginez.


San Fermin jaien giroaren berri, gaur, 'Sanferminak 2016' saioan

Oier Sanjurjo futbolaria, Mikel Idoate pilotaria, Julen Madina korrikalari ohia, Estitxu Alamandoz harri-jasotzailea eta Mintxo Garaikoetxea Jarauta 69 txarangako kidea gonbidatuko dituzte.

Julian Iantzi eta Ilaski Serrano, 'Sanferminak 2016' zuzeneko saio freskoarekin itzuliko dira, gaur, ETB1era, 21:45etik aurrera. Beraiekin, Oier Sanjurjo Osasuna futbol taldeko jokalaria, Mikel Idoate pilotaria, Julen Madina entzierroetako korrikalari ohia, Estitxu Alamandoz Lesakako harrijasotzailea eta Mintxo Garaikoetxea, Jarauta 69 txarangako kidea gonbidatuko dituzte.

Bestalde, Juan de la Vega kazetaria herri kirolen erakustaldian eta joten kontzertuan egongo da. Nahiara Gagok, bere aldetik, peña ezberdinekin bat egingo du zezen plazarako kalejira eroa nolakoa izan den erakusteko, eta bestetik, arratsaldeko plana nolakoa den ere erakutsiko du Iruñeko bazter ezberdinetatik.


Kaosa eta kosmosa disko ez den disko bikoitzean

Bi disko dira: 'Zabal dadila kaosa' eta 'Sor bedi kosmosa'. Hamarna kantuz. Diskorik gabeak. Eta kantuak adina kontakizunez.

Bi disko dira: Zabal dadila kaosa eta Sor bedi kosmosa. Hamarna kantuz. Diskorik gabeak. Eta kantuak adina kontakizunez.

Iraia Okinaren ilustrazioa


'Ahora que mes ves' filmak hasiko du zine denboraldia

Asteburu honetan hasiko du 2013-2014 denboraldia nagusiendako zinema eskaintzak. 'Ahora que me ves' filmak estreinatuko du. Ordutegia ohikoa da eta prezioa ere bai, 4.50 euro. Astelehenak ikuslearen egunak izango dira.


Txirritola Eguna irailaren 18an, euskaraz eta sagardoz blai

Azken urteetako ohiturari jarraituz, aurten ere ez du hutsik egingo Txirritola Egunak. Txirritola euskara elkartearen urteko hitzordu garrantzitsuenetarikoa da eta sagardo ezberdinak dastatzeko aukera emateaz gain euskararen aldeko festa egingo dute antolatzaileek.

Hala, iazko leloa errepikatuko dute: somos ala bagare?. Egitaraua zehaztu dute dagoeneko: 11:30ean trikitilariak eta gaztetxoendako tailerrak izango dira, 12:00etan txotx irekiera egingo dute –sagardo ezberdinak eta talo eta pintxoak egongo dira– eta 17:30ean herriko jaietan bertan behera geratu ziren iparraldeko herri kirolak eta harri-jasotzea egingo dira.

Bazkide egiteko aukera

Antolatzaileek iragarri dutenez, Txirritolako bazkide egiteko aukera egongo da plazan bertan. Urteko kuota hamar euro ordaindu beharko da.


10 urte metala handi egiten

Ameriketako Estatu Batuetako kulturan errotuta dagoen jaia da Halloween, eta, hedabideei esker, munduko beste hainbat lekutara iritsi da. Euskal Herrian aspalditik ospatu izan den jaia da Halloween; hemen, baina, Arimen Gaua deitu izan zaio.

AEBetatik eratorritako jai horretan, beldurra emateko asmoz, ohikoa izaten da jendea mozorrotuta ikustea. Jai horren eragina gero eta nabariagoa da inguruan, eta hainbat herritan jaialdiak antolatzen dituzte. AEBetan joan den martitzenean ospatu zuten Halloween. Hala ere, Bizkaiko zenbait herritan ospakizunak joan den asteburuan egin zituzten; beste zenbaitetan, berriz, asteburu honetan egingo dituzte, Bermeon esaterako.

Halloween hitzak Bermeon, metal musikarekin dauka lotura. Orain dela hamar urte, herriko Spookypheria Productions elkarteak Halloween jaia eta metal musika uztartzea erabaki zuen. Hala jaio zen Halloween Metal Fest jaia.

BIZKAIKO HITZAk Halloween Metal Fest jaialdiaren 10.urteurrenari buruzko erreportajea dakar. Hemen irakur daiteke.


Santa eskean aterako dira Haurtzaro, Elizalde eta Lartaun Abesbatza

Haurtzarokoak eta Elizaldekoak 18:00etan aterako dira, eta Lartaun Abesbatzakoak 19:30ean

Santa Ageda bezpera da larunbatean, eta herriko ikastetxeak eta Lartaun Abesbatza santa eskean aterako dira.

Haurtzaro Ikastolako ikasleak, langileak eta gurasoak kalez kale ibiliko dira, ilunabarrean, 18:00etatik 20:00etara.

Haurtzaroko DBHko ikasleak, iazko Santa Agedan.

Elizalde Herri Eskolakoak, berriz, abesten atera aurretik indarrak biltzeko elkartuko dira. Guraso elkarteak antolatuta, 17:30ean merienda izango dute ikastetxean bertan.

Gero, 18:00etan aterako dira santa eskean. Irakasleak, gurasoak eta ikasleak herriko kaskoan ibiliko dira, eta Petra Lekuona Zaharren Egoitzara ere joango dira, adinekoei bisitan.

Lartaun Abesbatzakoak azkenik, urtero bezala, 19:30ean elkartuko dira Doneztebe plazan, usadio zaharra jarraitzeko asmoz.

Lartaun Txistulari Taldearen laguntza izango dute, eta baserritarrez jantzita eta makila eskuan dutela aterako dira kalez kale abestera.

Lartauneko kideek nabarmendu dutenez, nahi duen guztiak har dezake parte, horretarako esandako orduan eta lekuan agertu beharko dute, noski, makila ahaztu gabe.


Elgetako bolari taldeko Segundo Pagaegik irabazi du Gipuzkoako txapelketako lehen jardunaldia

Elgetak bi talde izango ditu aurten Gipuzkoako hiru txirlo txapelketan; bihar dute hurrengo tiraldia Bergaran.

Azpeitiko Garmendipe bolatokian eman zioten hasiera 2014ko Gipuzkoako hiru txirlo txapelketari. Elgetatik bosna kideko bi talde osatu dituzte txapelketarako, eta ondo baino hobeto ibili ziren lehen jardunaldian. 80 bolari elkartu ziren eta Segundo Pagaegi beterano markinarrak jo zituen txirlo gehien; zazpi. Beste bi kidek bost jo zituzten. Bergarako erretiratuen egoitzako bolatokian dute hurrengo saioa bihar, zapatua, 17:00etan.


Aurrezpen handia bideratzen duen hitzarmena

Lasarte-Oriako Udalak eta Zureleku enpresak hitzarmen bat sinatu dute bigarren honek hurrengo San Pedro jaietako programa egiteko.

Enpresa ezberdinekin negoziatu ondoren, Gazteria eta Festetako sailak Zureleku hautatu du.

Hitzarmen honen bidez, joan den urteko programetako aurrekontua %73 murriztuko da. Honek onura ekarriko du lasarteoriatarrentzat, izan ere, aurrezten den hori beste zerbitzu batzuen gestiora bideratuko baita.

Enpresak maketazio eta edizioa hartuko ditu bere gain eta Udala arduratuko da etxez etxeko banaketaz. Guztira, 7.500 ale inprimatuko dira.

Gazteria eta Festetako saileko lehendakaria den Jesús María Zaballosek azaldu duen moduan, "jakin badakigu momentuko egoera ekonomikoan gastu arrunta murriztu behar dela, eta horren eredu da sinatu berri dugun hitzarmen hau." •


Bilbo Feminista Saretzen kolektiboak biktimentzako babes handiagoa eskatu du

"Behingoz errealitate sozial jasangaitz honen erroetara zuzendutako neurri zorrotzak" eskatzeari utziko ez diotela iragarri du kolektiboak.

Sexu-erasoen biktimentzako babes handiagoa eskatu die Bilboko mugimendu feministak erakundeei. Iragan ostegunean 18 urteko neska bilbotar batek Etxebarria parkean talde bortxaketa jasan zuela gogorarazi dute. Bi gizon espetxeratu eta beste lau atxilotuak libre utzi dituzte, karguekin.

"Aske geratzen diren bortxatzaile eta erasotzaileekin kokoteraino gaude, biktimentzako zein gainerako emakumeentzako mehatxu bat direlako. Zigorrak, bidegabe, areagotzea edo errugabetasun-presuntzioa urratzerik ez dugu nahi, baina gauza bakoitzari izenetik deitzeko ("Ez da abusua, bortxaketa da") eta biktimen sinesgarritasuna zalantzan ez jartzeko", adierazi du Bilbo Feminista Saretzen kolektiboak ohar batean.

Gainera, "justizia" eta kaletik "libre" ibili ahal izatea eskatu dute, baita prebentzioan sakontzen duen "erantzukizun politikoa" ere.

"Zigorrek eta neurri polizialek ez dute balio, ez baldin badira hezkuntza eta prebentzio neurriekin laguntzen, arreta gaizkileetan jarriz; eta nagusi den eredu maskulinoa aldatu beharra dago, emakumeak objektu gisa tratatzen gaituelako. Aski da! Bortxaketaren kultura legitimatzen jarraitzeari utzi, sexualki gauza bihurtuz, kaleko jazarpenarekin, biktima zalantzan jarriz, gizonen sexu-grina gure eskubideen gainetik jartzen dituzten jarrerak normalizatuz! ", salatu dute.

Horregatik guztiagatik, "behingoz errealitate sozial jasangaitz honen erroetara zuzendutako neurri zorrotzak" eskatzeari utziko ez diotela iragarri du kolektiboak.

"Gizartean nagusi den matxismo eta misoginiaren aurka egin behar da jatorritik. Deitoratzen bururaino gaude. Eraso baten biktima, bortxatu edo hildako gehiagorik ez dugu nahi", azpimarratu dute.

Bestalde, festen aurrean Ertzaintzak abiatutako kanpaina kritikatu dute. Kolektibo feministaren ahotan, "emakumeak jomugan jartzen eta askatasunak mugatzen jarraitzen dute".

"Indarkeria matxistari ikuspuntu misogino batetik heltzen jarraituz gero, emakumeei errua botatzen jarraitzen dute, eta, ondorioz, erasotzaileak justifikatuz eta babestuz", salatu dute.


Klasikoa jantzi garaikidearekin

Gaur estreinatuko du Malandainen Biarritz Balletak 'Revêire romantique' lana, Donostian. Martin Harriage koreografoarekin aritu dira lankidetzan, eta 'Sirénes' balleta estreinatuko du berak

Ez da erraza gauza berriak asmatzea 80 obra sortu ostean. Thierry Malandain koreografoaren kezka nagusia da hori azken denboran. 100 ikustalditik gora eskaintzen ditu urtero Malandainen Biarritz Balletarekin, eta iaz jaso zuten talde onenaren saria Frantziako antzerki, musika eta dantza kritikoen elkartearen eskutik. Areago, koreografoaren ustez, ez da erraza aro garaikidean arrakasta lortzea dantza klasikoarekin. Horregatik ari da etengabeko sortze eta berrasmatze prozesuan. Horren emaitza da gaur Donostiako Viktoria Eugenian estreinatuko den Revêire romantique obra. Ez da, ordea, ikusi ahal izango den lan bakarra: Malandainek 2014an sortutako Nocturnes pieza eta Martin Harriage Baionako koreografoaren Sirénes obra berria ere dantzatuko ditu konpainiak. Klasikoaren eta garaikidearen arteko elkarrizketa da bi zuzendariek taularatu nahi dutena.

«Gaur egun dantzan dena kategorizatzeko joera dago. Baina niri interesgarria iruditzen zait biak uztartzea», adierazi du Harriagek. Dantzari gisa ari da Israelgo dantza garaikideko Kibbutz konpainian, baina Miarritzeko (Lapurdi) koreografo klasikoen eta neoklasikoen sari bat jaso zuen 2016an Sirénes-ekin, eta horregatik egin du lan Malandainen Biarritz Ballet konpainiarekin. Maite du muga lausoetan aritzea: «Ez nuke esango nire lana erabat garaikidea edo erabat klasikoa denik». Malandainek ere badu gaitasun hori, haren ustez: «Esaten dute zuzendari neoklasikoa dela, baina nik uste dut bere berezitasun nagusia dela aldakorra izatea».

Bi estiloak nola uztartu, beti zalantza duela aitortu du Malandainek, baina artistek arriskatu egin behar dutela uste du. Azken lanean ere hala egin du: ballet erromantikoaren mugimenduak jaso ditu, eta oholtza gainean jarri ditu XX. mende hasierako gaiak. Besteak beste, maitasunaz, ihesaldiez eta ametsei buruz hitz egiten du piezak, baina, kutsu klasikoa galdu gabe, gaurkotasuna eman dio obrari: «Jatorrian, 1909an egindako koreografia bat da, baina uste dut ez duela gaurkotasunik galdu. Kezkak antzekoak dira: nahi dut obra hau ihesaldi bat izatea ikusleentzako, jakinik antzokitik kanpo eguneroko konplikatu batean murgilduta gaudela».

Estetikoki ere gaurkotasunez jantzi du obra klasikoa. Genero markak hautsi, eta soineko zuriekin azaldu dira oholtzara konpainiako 22 dantzariak. Emakume zein gizon bihurtu ditu obrako protagonista: silfideak. «Niretzat, mendeku baten modukoa izan da. XX. mende hasierara arte, gizonezkoek ezin zuten balleta dantzatu, eta emakumezkoek egiten zituzten gizonen rolak. Orain, nik guztiei hautsi diet marka hori». Badu beldurra ez ote den apurtzaileegia izango ballet klasikoan ari dela kontuan hartuta, baina aitortu du hori ere lortu nahi izan duela: inpaktua sortzea eta hamaika interpretazio dituen ballet bat egitea.

Hain justu, eragiteko duen gaitasunagatik miresten du Harriagek Malandain. Aurretik ere ezagutzen zuen, Biarritz Ballet junior taldearekin entseguak egiteko aukera izan baitzuen. Koreografo izateko jauzia egin zuenean ere Malandain izan zuen alboan, eta harreman estu horrek aukera eman die elkarrekin lan egiteko: «Thierryk ateak zabaldu dizkit nahi dudana egiteko, eta bikaina izan da konpainiakoekin lan egitea. Uste dut guztiok irabazi dugula esperientzia honekin: nik oinarri klasikoa berreskuratu dut, eta konpainiak estilo garaikidea landu dezakeela ikusi dugu». Bere obran ere 22 dantzariek parte hartu dute, eta Malandainen moduan, antzinako pertsonaiak gaurkotu ditu: «Sirena mitologikoak dira protagonistak. Baina gaiak askotarikoak dira: emakumeen biluztasuna, ekologismoa...». Gainera, lehen aldia da kanpoko koreografo batekin lan egiten dutela konpainiakoek.

Bi koreografoek azpimarratu dute taldean mugimendua sortzearen garrantzia. Izan ere, obra guztietan parte hartzen dute dantzari guztiek. Mugimendu azkarrak eta dantzarien arteko kontaktua etengabeak dira bi lanetan: «22 lagunez osatutako talde bat gara, eta lan berri bat egiten dudan aldiro erabakitzen dut guztiek parte hartzea. Gogorra litzateke hamar lagunekin egin eta beste hainbeste kanpoan uztea».

Asko aldatu da taldea Malandain duela hogei urte heldu zenetik, eta gustura dago koreografoa lortutakoarekin: «Hasieran, hamabi lagun ginen, eta, orain, ia bikoitza. Gainera, publiko gehiago dugu orain, eta jende askorengana heldu gara». Besteak beste, jasotako sariei egotzi die arrakasta.

Sariak eta hitzarmenak

Arrakasta bai, baina lehiaketak irabaztea konpainiaren sostengu ekonomiko nagusia ere badirela ohartarazi du Malandainek: «Hortik jasotzen dugu dirua, bestela irautea oso zaila da». Donostiako Udalarekin ere egin berri dute hitzarmena, eta azpimarratu du hori garrantzitsua dela dantzaren garapenerako.

Harriagek ere aukera izan du halako itunengatik Euskal Herriko hainbat talderekin lan egiteko, besteak beste Kukairekin. Bertan ere tradizioa gaurkotasunez janztea izan du helburu.

MALANDAIN BIARRITZ BALLET ETA MARTIN HARRIAGE: 'REVêIRE ROMANTIQUE', 'SIRéNES' ETA 'NOCTURNES'

Gaur eta bihar. Donostiako Viktoria Eugenian, 20:00etan.


Laudioko hilketa salatuko dute bihar Zarautzen, Azkoitian eta Azpeitian

Sorginak taldeak, Bilgune Feministak eta Azkoitiko Emakumeen Mahaiak egin dute deialdia biharko, ostirala. Elkarretaratzeak 19:00etan izango dira hiru herrietan, herri bakoitzeko udaletxe aurrean. Goizean jakinarazi du Eusko Jaurlaritzako Segurtasun Sailak 26 urteko emakume bat hil dutela goizaldean Laudion; Amagoia Elezkano da hildakoa. Ertzaintzak 49 urteko gizonezko bat atxilotu du, hildakoaren bikotekidea.


Kalera-kalera ekimeneko hitzorduak

Gabon egunen inguruan, ekitaldi ezberdinak antolatu dituzte Asteasun Kalera-kalera ekimenaren baitan. Abenduaren 24an, kalejira egingo dute Olentzarorekin, 18:30etan hasita. Abenduaren 30ean, hileko azken ostiraletako kontzentrazioa egingo dute, 19:00etan eta urtarrilaren 8an, Nekane Txapartegi herritarraren urtebetze egunean, argazki erraldoia egiteko deia zabaldu dute. 13:30etan jarri dute hitzordua. Urtarrilaren 14an Bilbon egitekoa den manifestaziora joateko autobusa ere antolatu dute. Asteasuko tabernetan dago izena emateko aukera.


Markel Arriolabengoa hirugarren

Joan den domekan mendiko bizikleta proba egin zuten Arazurin, Nafarroan. Spiuk rankinerako baliagarria zen lasterketa hori, eta Markel Arriolabengoa aramaioarrak hirugarren postua lortu zuen junior mailan.

Markel Arriolabengoa ez zen izan Arazuriko proban parte hartu zuen aramaioar bakarra. Raul Perez eta Bingen Lopezek ere egin zuten mendiko bizikletako lasterketa; Raul Perez 11. postuan geratu zen kadete mailan eta Bingen Lopez erretiratu egin zen katea apurtu zitzaiolako.


Aukera gutxi eta zelai erdiko lehia Bergara eta Hernaniren arteko partiduan (0-0)

Ikuslearendako nahiko partidu aspergarria jokatu dute Bergarak eta Hernanik Agorrosinen. Ez da golik egon eta ezta aukerarik ere apenas. Etxeko entrenatzaile Aitor Arrateren arabera partidu "orekatua" izan da eta zelai erdiko lehia izan da nagusi: "Hernanik talde serioa dauka eta atzean oso sendoak dira. Guk hiru edo lau jokalari min hartuta ditugu eta igarri dugu. Hala ere, pozik nago egin dugun lanarekin eta gaurko puntua ona izango datorren jardunaldian garaipena eskuratzen badugu", adierazi du Aitor Arratek.


Artzapezpikuaren harriak

Harriak dira, artzapezpikuaren iritziz, gauzarik garrantzitsuena. Harriak memoria demokratikoaren gainetik, harriak minaren aurretik, harriak familia errepublikarrak baino lehenago.

Artzapezpikua erdi arora begira beste behin. Orain amarru formalak Mola eta Sanjurjo hobitik ez ateratzearren. Bera erahiltzaileen alde eta biktimen contra beste behin.

Fernando Sebastian, intsumisioaren kontra agertu zitzaigun 90.ko hamarkadan. Geroago, 2003an, Parlamentuak egindako memoria historikoaren aldeko deklarazioari aurre egin zion ere. Beraz, berriro ere, aldaketarik ez.

Jerarkia katolikoaren jarrera ikusita, Iruñeko udalak zein udal taldeek protesta egin dute. Baita, noski, memoria eta senitartekoen elkarteek. Baina gor dabil artzapezpikua, gor eliza, beste behin.


«Ez ezkerrik eta ez eskuinik» kanpainako lehen egunean

Alderdi politikoek Aian, Donostian eta Erandion egin dituzte ekitaldiak, eta, besteak beste, klima larrialdiaz, prekaritateaz, ekonomiaz eta torturaz aritu dira.

Atzo arratsaldeko ekitaldi nagusien ondotik, ekitaldi txikiagoak egin dituzte goizean alderdi politikoek. Eusko Legebiltzarrerako hauteskundeetarako kanpaina hasi berritan, EAJ Aian (Gipuzkoa) izan da, eta ingurumena izan dute hizpide. «Konpromisoa dugu nazioartean adostutako garapen iraunkorrarekin eta klima helburuekin», ziurtatu du Iñigo Urkullu lehendakarigaiak. Azaldu duenez, klima larrialdiaren adierazpena onartu dute, eta konpromisoa hartu 2050ean karbonoan lurralde neutroa izateko.

Hain zuzen ere, gaiari lotutako bost konpromiso dituztela nabarmendu du: klima aldaketari buruzko lege berria; energia berriztagarrien kontsumoa %20ra igotzea; Mugikortasun Iraunkorreko Plana eskualde guztietan egitea, oinez edo bizikletaz egiten diren joan-etorriak %20 gehitzeko; tokiko eta sasoiko produktuak, azpiegitura berdeak eta naturan oinarritutako irtenbideak bultzatzea; eta zuhaitz azalera 10.000 hektarea handiagoa izatea.

Eguneko titulua, ordea, Radio Euskadin eman du Urkulluk. Elkarrizketa batean, esan du jada ez dagoela «eskuina eta ezkerra», eskema hori «zatituta» dagoela eta EAJk ez duela «leziorik» onartuko beren burua ezkerrekotzat duten alderdien aldetik.

Kaleaz gain, sarea da kanpaina egiteko plataforma nagusietako bat, eta hor ere ari dira alderdiak. Jeltzaleek atzo aurkeztu zuten kanpainarako prestatutako bideoa, «herri hau martxan jarri zutenak eta koronabirusaren krisian okerren daudenak» omentzeko.

EH Bildu

Bideogintzarekin jarraituta, EH Bilduk gaur zabaldu du kanpainako bideoa.

Indar subiranistak Donostian egin du goizeko ekitaldia, eta gazteak izan ditu protagonista. Maddalen Iriarte lehendakarigaiaren hitzetan, uztailaren 12an bi aukera egongo dira mahai gainean: «Prekaritatera kondenatzen gaituen EAJren eredua eta herritar gehienei segurtasuna eta ziurtasunak ematen dizkien EH Bildurena». Koalizioak hainbat proposamen ditu «prekaritatea desagerrarazi eta herritarren eskubideak bermatzeko»: 33.000 lanpostu sortzea; «arriskuan dauden» 100.000 lanposturi eustea; 1.200 euroko gutxieneko soldata ezartzea; lan erreforma ez aplikatzea; 35 orduko lan astea ezartzea; eta alokairu publikoko 11.000 etxebizitza herritarren eskura jartzea eta alokairuaren prezioa mugatzea.

Iriarteren ustez, erakunde publikoen «lehenengo eta funtsezko eginkizuna» izan behar da «jendea babestea eta etorkizun duina ziurtatua izateko politikak indarrean jartzea». Eta erantsi du Urkulluren lehentasunak ez direla horiek: «Egin daiteke, borondate politiko kontua da, Urkulluren gobernuak urrunetik ere izan ez duen borondate politikoa, bere lehentasunak beste batzuk direlako».

Elkarrekin Podemos

Elkarrekin Podemosek ere Donostia aukeratu du kanpaina hasieraren biharamunerako. Torturaren Biktimei Laguntzeko Nazioarteko Eguna dela eta, haiei mintzatu zaie Miren Gorrotxategi lehendakarigaia. «Gaitz» hori jasan dutenekin Elkarrekin Podemosek «konpromiso eztabaidaezina» duela ziurtatu du Gorrotxategik. «Duela urtebete Elkarrekin Podemosek lortu zuen Eusko Legebiltzarrean aho batez onartzea legez besteko proposamen bat: torturaren biktimak babesteko eta aitortzeko egun bat ezartzea».

Arratsean, berriz, Gasteizen aritu da Gorrotxategi, ekologiaz: «Herrialde honetan, hitzetatik eta adjektiboetatik haratago doan esparru berde bat badago, eta #ElkarrekinPodemos-ek ordezkatzen du».

PSE-EE

Idoia Mendia PSE-EEren lehendakarigaia, berriz, Miramongo Parke Teknologikoan (Donostia) izan da. Bertan, elkarrizketa ezinbestekotzat jo du ekonomia berreraikitzeko eta lanpostuak berreskuratzeko. Uste du lana dela herritarrei gehien ardura zaiena, eta haiek horretan arituko direla azpimarratu du: «PSE-EE proiektu txikiak, gure komertzioak eta ETEak —enpresa txiki eta ertainak— babesten egongo da».

PP+C's

PP eta Ciudadanos koalizioaren lehendakarigai Carlos Iturgaizek Erandion (Bizkaia) egin du agerraldia, eta ekonomia izan du hizpide hark ere: «Nik botoa eskatzen dut enplegua areagotzeko, industria sarea handitzeko, ekonomia hazteko, autonomoentzat, enpresarientzat eta langileentzat». Eurek gobernatzeak hainbat onura dakartzala nabarmendu du: lan gehiago, industria gehiago, autonomoentzako aukera gehiago...


Kristalezko aztarnak

Pasatu dira inauteriak. Aurtengoak eguraldi bikainarekin, eta jendetza izugarriaz, egun askotan; beti bezala, esango dugu. Baina, beti bezala, alor guztietan.

Bukatu direnetik 48 ordu pasatu dira, kalean noa paseatzen eta, lurrera begira noala, kristalak eta kristalak. Baina, ez urruneko lekuetan: San Frantzisko pasealekuan nonahi ikus daitezke. Oinez jarraitu dut, eta arreta berezia jarri dut edukiontzietan, eta berriro kristalak, kartoi pila bat kanpoan, eta plastikozko poltsak ere bai. Eta hori guztia begibistakoak diren lekuetan, berehala ikusten diren tokietan; berez garbiago egoten diren espazioetan.

Aurrera jarraitu dut eta, Alde Zaharrrera gerturatu naizen heinean, gauza okerrera joan da. Edukiontziak dauden lekuak lotsagarriak iruditu zaizkit, Alde Zaharreko guztiak. Dauden ontziak ez dira nahikoak, eta botilak kanpoan gelditzen dira, hala moduz. Ulertzen dut zaila dela dena garbi eta txukun edukitzea, batez ere horrelako jai puska eta gero. Garbiketa zerbitzuek izugarrizko lana egiten dute, denbora oso gutxian, eta beraien lanik gabe ezinezkoa izango lirateke jaiak gauzatzea, ez dut hori kritikatzen.

Diodana da, agian ez dela nahikoa eta zerbait pentsatu beharko litzatekeela. Zikinkeria errazagoa da garbitzeko, baina, kristalen kontua arrikutsuagoa iruditzen zait. Beharbada, horrelako jai egunetan edariak kristalezko ontzietan ez zerbitzatzea aukera bat litzateke; plastiko gogorrrean dena zerbitzea. Kristala bezala garbi daiteke, eta ez da puskatzen, ez da hain arriskutsua. Nik nahiago dut kristalean edan, baina, horrelako egunetan, ulergarria irudituko litzaidake beste aukera hori.


Saharatik aberriratutako kooperanteak, haserre eta harrituta

"Ezegonkortasun handia dago aurreko urteekin alderatuta, baina sahararrek neurriak hartu dituzte eta lana normaltasunez egiten dugu", esan dute.

Hasierako harridura alde batera utzi eta haserrea eta ulertu ezina dira nagusi kooperanteen artean. Larunbatean, Espainiako Gobernuak Saharako kanpalekuetan lanean ari ziren kooperanteak aberriratu zituen.

Kooperanteek eta Fronte Polisarioak ez dituzte ulertzen Espainiak aberriratzea egiteko emandako arrazoiak. Saharatik ateratako kooperanteen artean lau euskal herritar daude, horietatik hiru Mundubat GKEkoak dira eta laugarrena, aldiz, Hegoa elkartekoa.

Kooperanteak kexu dira Gobernuak ez dituelako aberriratzeko arrazoi guztiak argitu; talde terroristen mehatxuak areagotu egin direla baino ez dute argudiatu.

Horrez gain, erabakia hartu aurretik eurei iritzia eskatu ez izanak ere haserrea eragin du kooperanteen artean.

"Lasai gaude, baina beti adi"

Juan Bedialauneta Saharatik aberriratutako kooperante bat da. Ostiralean iritsi zen Bilbora, hegaldi arrunt batean. "Gauza guztiak azkar batu eta NBEk Tindufen duen egoitzara eraman gintuzten. Han gure hegazkinen zain egon ginen", azaldu du Bedialaunetak. "Kanpalekuetan lasai bizi gara, baina beti adi, terroristen helburua gu garelako", gaineratu du.

Iñaki Markiegi Mundubat GKEko presidentea Gobernuaren erabakiaren kexu da, kanpalekuetatik ateratzeko arrazoirik ez dagoelako: "Egoerak ezegonkortasun gehiago ekarri du, baina sahararrek neurriak hartu dituzte eta normaltasunez ari gara lanean", azaldu du.

Polisario, aberriratzearen kontra

Saharar Errepublika Arabiar eta Demokratikoko (RASD) gobernuak Espainiako Gobernuaren erabakia deitoratu du. Euren iritziz, saharako agintariek kooperanteen segurtasuna bermatzea lortu dute, terroristen mehatxuei aurre eginda.

"Saharako Errepublikako Gobernuak erabakia deitoratu du, autodeterminazio-erreferendumaren zain dauden errefuxiatuentzat kaltegarria izango delako, erreferenduma baita Marokorekin dugun gatazka konpontzeko bidea", esan du Mohamed Salem Ould Salek RASDeko Kanpo ministroak.


Netanyahuk kokaleku berria agindu die Amonatik egotzitako kolono juduei

Asmoa gauzatuko balu, gobernuak eraikitako lehen kolonia litzateke 20 urtean. Poliziak atzo hustu zuen Amona kokalekua, eta istiluak izan zituen kolonoekin

Ekialde Hurbilean gutxitan ikusi ohi den irudia eskaini zuen atzo Amona kokalekuak: ez ziren palestinarrak Israelgo Poliziari harriak botatzen ari zirenak, kolono juduak baizik. Armadak gaur arterako ultimatuma emana zien Amona kokalekua husteko, Auzitegi Gorenak emandako epai bati jarraikiz. Bederatzi familiak modu baketsuan onartu zuten legez kanpoko kokalekutik irtetea, baina beste hainbat protestan geratu ziren, kanpotik etorritako «ehunka» manifestariren babesarekin, Haaretz egunkariaren arabera. Luba al-Samri Poliziaren eledunak azaldu zuenez, etxean gotortu ziren, eta harriak eta botilak jaurti zizkieten indar armatuei, euren herriaren traidore izatea leporatuz. Istiluengatik, gutxienez hamahiru israeldar atxilotu zituzten; iluntzerako, kokalekuan bizi ziren 42 familietatik 22 kanporatuta zeuden.

Amona, Israelek Zisjordanian dauzkan gainerako kokalekuak bezalaxe, legez kanpokoa da nazioarteko legeen arabera. Gainerakoak ez bezala, ordea, Amona eraisteko agindua emana dute Israelgo epaitegiek. Auzitegi Gorenak 2008an ebatzi zuen kokaleku hura oso-osorik palestinarren jabetza pribatuko lurretan eraiki zutela kolonoek; eskualdeko zortzi palestinarrek jarritako salaketari arrazoia eman zion hartara. Prozesua hainbat urtez luzatu zen, eskuin muturreko ordezkariek —tartean, gobernukoek— helegiteak jarri zituztelako epai haren aurka, eta kolonoek eginahalak egin zituztelako frogatzeko lurrok legez eskuratu zituztela. Azkenean, 2014an berretsi zuen epaia auzitegiak, eta kolonoei 2016ko abendura arteko epea eman zien hura eraisteko.

Hilabete horretan, Amonako israeldarrak hurbileko beste kokaleku batera mugitzeko proposamen bat onartu zuen Gorenak; Benjamin Netanyahuren gobernuak berak proposatu zuen, kokalekuaren hustea saihestu ezinik kolonoekin akordio bat lortu nahian. Palestinarrek, ordea, helegitea jarri zioten ebazpenari, lur horiek ere jabetza pribatukoak direla argudiatuz. Atzo gauean arrazoia eman zien Gorenak, gobernuarekin aurrez aurreko talkan. Netanyahuk, erantzun gisa, Amonako kolonoentzako kokaleku berri bat egingo zuela iragarri zuen. Asmoa gauzatuz gero, gobernuak berak eraikitako lehenbizikoa litzateke 20 urtean; orain arte, ofizialki distantzia hartu ohi du kolonoek eraikitakoengandik.

Kokalekuak «legeztatzea»

Amonakoa salbuespena da Israelen kolonizazio politikaren barruan. Atzo goizean bertan, Zisjordanian 3.000 kokaleku berri eraikitzeko legea onartu zuen gobernuak. Europako Batasunak, Federica Mogherini mandatariaren ahotik, gogorarazi du urtarrilean beste 2.500 etxebizitza eraikitzea onartu zutela, eta politika horrek arriskuan jartzen duela bi estatuko irtenbidea.

Israelgo Parlamentuak Legeztatze lege deiturikoa onartu eta ordu gutxira izan zen hori. Knesseteko Atzerri eta Defentsa Gaietarako Batzordeak eman zion oniritzia astearte gauean: zazpi kidek bozkatu zuten alde eta seik aurka. Arau horri bozketa saio bat bakarrik falta zaio indarrean sartzeko; lortuko balu, jada eraikita dauden dozenaka kokaleku israeldarri legezko aitorpena emango lioke Tel Aviveko gobernuaren ikuspuntutik. Palestinarrek salatu dutenez, horrek Zisjordania Israelera anexionatzea esan nahiko luke, lurralde okupatu hori koloniaz josita baitago jada —%18 baino ez dago palestinarren kontrolpean—. Hain zuzen ere, anexioarekin egin du mehatxu Naftali Bennet Hezkuntza ministroak: Amonako kokalekuaren «galera mingarriak» justifikatuko omen luke.


Txantreako bahiketaz ohartarazten zuten mezuen egiazkotasuna aztertzen ari da Udaltzaingoa

Alarma faltsua izan daitekeela uste du Udaltzaingoak. Mezu horien egiazkotasuna aztertzen ari dira.

Iruñeko Udaltzaingoa aztertzen ari da telefono bidez bidalitako mezuak egiazkoak ote diren. Txantrean izandako bahiketa baten berri ematen dute mezu horiek eta alarma sortu dute bizilagunen artean. Mezu horiek egiazkoak ote diren aztertzen ari dira udaltzainak eta lasaitasuna eskatu dute herritarren artean.


Trontzako talde mistoen Promozio Txapelketaren finala jokatuko dute Arratzun, domekan

Bizkaiko trontzalari onenek bikoteka lehiatuko dute finala, eta tartean daude Busturialdeko ordezkariak. Hala ere, hori ez da izango herri kirol saio bakarra. Arratzura bertaratzen direnek, harrizulatze desafioaz gozatzeko aukera izango dute frontoian, 13:00etatik aurrera.

Hain zuzen ere, Ereñoko Iker Murueta Euskadiko txapeldunak eta Arratzuko Asier Zubiaga azpitxapeldunak 2.000 euro jokatuko dituzte. Ordu erdiko proba izango da, eta lehen ordu laurdena pasatuta, harriz aldatuko dute.

Bizkaiko Herri Kirol Federazioak arautuko du desafioa, eta harrizulatzaileek antidopin kontrola pasatuko dute.

Promozio txapelketaren finala

Trontzako talde mistoen Promozio Txapelketaren finalean sei bikote bizkaitar ariko dira nor baino nor gehiago. Busturialdeko ordezkarieri dagokienez, Arkaitz Ispizua eta Batirtze Ispizua bermeotarrek, Salva Erleaga eta Naroa Arrieta, Bingen Erleaga eta Pilar Rodriguez eta Iraide Gezuraga eta Beñat Obieta arratzuarrek lehiatuko dute finala, eta Nabarnizeko Santi Zubizarretak Getxoko Nerea Egurrolagaz parte hartuko du. Finaleko beste bikotea Mikel Agirre ondarroarrak eta Karmele Gisasola mallabiarrak osatutakoa da.


Arku Tiroko Eskola Ligako finala jokatuko da igande honetan

Arabako Arku Tiro Federazioak eta Amurrio Arku Kirol Taldea klubak antolatuta, Aire Zabaleko Eskola Ligako finala jokatuko da igande honetan, ekainak 29, Reforreko kirolgunean. Halaber, arkulari helduak Aldundiko eta Amurrioko sariak eskuratzeko lehiatuko dira.

Norgehiagoka 16:00ak aldera hasiko da; ordu horretan arkulariak berotzen hasiko dira, eta materiala berrikusiko da. Lehiaketa, propio, 16:30ean hasiko da. Ondoren, sariak banatu eta mokadua eskainiko da.

Izena emateko epea ekainaren 25ean amaituko da, 20:00etan. Parte hartu nahi dutenek, bada, jarraian adierazitako datuak bidali behar dituzte helbide elektroniko honetara: josemelejalde@gmail.com.

Izen-abizenak

Maila eta kategoria

Kluba

Halaber, 12 euro ordaindu beharko dituzte Vital Kutxaren kontu-korronte honetan: 2095 3258 27 1090204537

Bestalde, parte hartzeko ezinbestekoa da kirol-eskolako lizentzia edo antzeko ziurtagiriren bat aurkeztea.

Dena den, xehetasun gehiago dituzue albiste honi atxikitako pdf dokumentuan.

Zalantzarik izanez gero, deitu Josemi Elejalderi (670 400 398).


Euskara elkartea, iraila bukaeran

Iraila bukaeran sortuko da euskara elkartea Hondarribian, ziurrenik hileko azken asteburuan. Hondar Alea Euskararen Ibian parte hartze prozesuaren barruan bilera egingo dute gaur, euskara elkartea eratzeko bilera noiz eta nola egingo den zehazteko.